
ÉVES BESZÁMOLÓ

	Készítette: Székely Aranka
főigazgató
…………………………….

aláírás      P.h.

	Legitimációs eljárás

	Nevelőtestület nevében jóváhagyta
……………………………………………

aláírás
	Alkalmazotti közösség nevében

……………………………………….
aláírás

	Szülői szervezet nevében jóváhagyta
……………………………………….

aláírás
	Fenntartó nevében jóváhagyta
……………………………………….
aláírás



	A dokumentum jellege: Nyilvános, megtekinthető az óvodában, nyomtatott formában és közzétéve a honlapon


	A dokumentum hatályos: a következő beszámoló időpontjáig


1.Bevezető rész

Az éves beszámoló elkészítésének háttere

· Jogszabályi háttér

· A nemzeti köznevelésről szóló 2011. évi CXC. törvény,
· A nevelési-oktatási intézmények működéséről szóló és a köznevelési intézmények névhasználatáról szóló 20/2012. (VIII.31.) EMMI-rendelet
· A sajátos nevelési igényű gyermekek óvodai nevelésének irányelve – Oktatási Hivatal 
· A gyermekek védelméről és a gyámügyi igazgatásról szóló 1997. évi XXXI. törvény
· 2023. évi LII. törvény a pedagógusok új életpályájáról (továbbiakban:Púétv.)
· 401/2023. (VIII.30.) Kormányrendelet a Púétv. végrehajtásáról
· 419/2024. (XII. 23.) Korm. rendelet a pedagógus-továbbképzés rendszeréről
· 18/2024. (IV.4.) BM rendelet a pedagógusok teljesítményértékeléséről (továbbiakban: TÉR rend)

· 2026. évi XLVII. törvény a közneveléssel kapcsolatos egyes törvények módosításáról
· az Oktatási Hivatal által kiadott Önértékelési kézikönyv kilencedik, javított kiadása
· Fenntartói rendeletek

· Intézményi alapdokumentumok

· pedagógiai program
· SZMSZ
· a 2025/2026.  nevelési év munkaterve
· önértékelési program és terv
· továbbképzési program és beiskolázási terv
 Az intézmény 2025/2026. nevelési évének beszámolója a nevelőtestület által elkészített beszámolók és a jogszabályok által előírt Önértékelés intézményi belső elvárásrendszerének figyelembevételével készült.
Általános adatok

	1.
	Az intézmény székhelye, feladatellátási helye, neve, címe
	Tengelici Mézeskalács Óvoda és Mini Bölcsőde
7054 Tengelic Aradi u. 6.

Telefon: 06/74/432-103

e-mail: ovoda@polghivtengelic.t-online.hu

	2.
	Főigazgató neve
	Székely Aranka

Telefon: 06/20/413-4473

e-mail:aranka975@gmail.com

	3.
	Az intézmény napi nyitvatartási ideje
	óvoda: 6.00 – 17.00 óráig

bölcsi: 7.00 – 17.00 óráig

	4.

     
	Alaptevékenységi besorolás

Kormányzati funkció
	851020 Óvodai nevelés 

091110 Óvodai nevelés, ellátás szakmai feladatai

091120 Sajátos nevelési igényű gyermekek óvodai nevelésének, ellátásának szakmai feladatai

091140 Óvodai nevelés, ellátás működtetési feladatai

104031 Gyermekek bölcsődében és mini bölcsődében történő ellátása

	5.
	Az intézmény gazdálkodási jogköre
	önállóan működő gazdálkodási szerv, gazdálkodási feladatait a Tengelici Polgármesteri Hivatal látja el

	6.
	Fenntartó, működtető neve és székhelye
	Tengelic Község Önkormányzata                     7054 Tengelic, Rákóczi u. 11.

	7.
	Nevelési év rendje
	2025. szeptember 1- 2026. augusztus 31.

	8.
	Felvehető maximális létszám
	óvoda: 69 fő

mini bölcsőde: 7 fő

	9.
	Illetékessége, működési területe
	Tengelic Község közigazgatási területe


1. Csoportbeosztások
	Katica csoport – kis csoport

	Fodorné Andics Marianna óvodapedagógus
Lénárt-Pámer Fanni: június 30-ig: óraadó pedagógus és pedagógiai asszisztens

                                  július 1-től: óvodapedagógus

Tóth Ivett: pedagógiai asszisztens
Várnainé Loboda Éva dajka 

	létszám 2025.okt. 1.

 22 fő
	ebből SNI gyermek: 1 fő
(Számított létszám: 23 fő)
	létszám 2026.aug.31.

 23fő
	ebből SNI gyerek: -



	Pillangó csoport – középső csoport

	Varga Erzsébet – Fodor Anita óvodapedagógusok

Kovács Ádám Lászlóné dajka 

	létszám 2025.okt. 1.

 19 fő


	ebből SNI gyermek: 

 2 fő
(Számított létszám:21 fő)
	létszám 2026. aug.31.
22 fő
	ebből SNI gyerek: 
  2 fő
BTMN gyerek: 1 fő
(Számított létszám:24 fő )


	Maci csoport – nagy csoport

	 Tivadar Tünde – Székely Aranka óvodapedagógusok,

Schmidt Melinda dajka

	létszám 2025.okt. 1.

 22 fő
	ebből SNI gyermek:  1 fő 
(Számított létszám:23  fő)


	létszám 2026.aug.31.

23 fő
	ebből SNI gyerek: 1 fő

(Számított létszám:24 fő)


Óvodánk 99 %-os kihasználtsággal működött. Ha a számított gyermeklétszámunkat vesszük figyelembe (sajátos nevelési igényű gyerekek a szakértői véleményük alapján 2 vagy 3 főnek számítanak), akkor 103 %-os volt a kihasználtságunk. 
	Mini bölcsőde Süni csoport

	Vargáné Földi Tímea kisgyermeknevelő, szakmai vezető
Séta Andrea Györgyi  bölcsődei dajka

	létszám 2025. okt.1.

6 fő
	létszám 2026. aug.31.

7 fő


Mini bölcsődénk maximális kihasználtsággal működött.
Tanyagondnoki buszt igénybe vette: 10 fő
	Szőlőhegy
	Jánosmajor
	Alsótengelic
	Kishídja

	5 fő
	2 fő
	 1 fő
	2 fő


A buszra reggel és délután is biztosítottunk 1 fő felnőtt kísérőt.

Júliamajorból járt 5 gyermek, Felsőtengelicről, Szőlőhegyről, Jánosmajorból 1-1-1 gyermek, akiknek a szállításáról a szüleik gondoskodtak, személyautóval, illetve helyközi buszjárattal. 
Nevelőmunkát segítő külsős szakemberek:
· néptáncoktató: Csiki Gyula

· logopédus, gyógypedagógiai fejlesztő: Kiss-Soponyai Henrietta
· gyógypedagógus: Berenkei Krisztina
· gyógytestnevelő: Tímárné Steigerwald Katalin
· élelmezésvezető: Szinger Melinda
· szociális segítő: Cserjésné Jádi Barbara
· családsegítő: Felkertné Kiltau Ildikó

· védőnő: Jámbor Enikő
2. A pedagógiai munka tervezése
	I. Pedagógiai folyamatok
	Forrás: 

Pedagógiai Program, SZMSZ, Önértékelési Program, Munkaterv, Beszámolók, Csoportnaplók, Intézményi Önértékelés dokumentumai


	Pedagógiai folyamatok - Tervezés

	Szempont: Hogyan valósul meg a stratégiai és operatív tervezés? 

	Elvárás: Az éves munkaterv és a munkaközösségek terveinek cél- és feladatrendszere összhangban van a stratégiai dokumentumokkal.  


	Az éves munkaterv összhangban van a stratégiai dokumentumokkal. Nevelőtestület bevonásával készült, hiszen a nevelési év feladatainak meghatározása, a megvalósítás, a megvalósítás ütemének tervezése, csak közös munka eredményeként valósulhat meg.  
Ebben a nevelési évben is az oviKRÉTA felületen kellett vezetni a kötelező dokumentációt és a teljesítményértékelési rendszerrel összefüggő feladatokat. Év közben többször is fejlesztették a felületet, ilyenkor megbeszélés és egyeztetés után, igyekeztünk az új sablonokat beépíteni a munkánkba, de úgy, hogy emiatt ne legyen dupla adminisztráció, mert az adminisztrációs terhek és bizonytalanságok így is megnövekedtek. Májusban felfüggesztették a TÉR-t erre az évre, így az ezzel kapcsolatos adminisztrációt feleslegesen végeztük. Reméljük, hogy a következő nevelési évben már zökkenőmentesebben fog működni a felület.
Megvalósult az önértékelési feladatok évenkénti tervezése, amit az éves munkatervben rögzítettünk. 
Elkészítettük a következő nevelési évre vonatkozó Továbbképzési programot.
Pedagógiai programunkat kiegészítettük a hátrányos és halmozottan hátrányos helyzetű gyerekek fejlesztő programjával.

Erősségek: jogszabálykövető dokumentumok.
Fejleszthető területek: Óvodai fejlesztő program dokumentációjának tervezése. 


	Pedagógiai folyamatok – Megvalósítás

	Szempont: 
Milyen az intézmény működését irányító éves tervek és a beszámolók viszonya? 
Milyen a pedagógusok éves tervezésének, és tényleges megvalósulásának a viszonya?


	Elvárás: 
A nevelési év végi beszámoló megállapításai alapján történik a következő nevelési év tervezése.
A teljes pedagógiai folyamat követhető a tevékenységi tervekben, a csoportnaplókban, valamint a gyermeki produktumokban, az esetleges eltérések indokoltak.

	Az éves munkatervben meghatározott célok, feladatok, szakmai prioritások és programok egyértelmű iránymutatást adtak az intézmény valamennyi dolgozója számára, és megfelelő alapot biztosítottak a nevelési év során végzett szakmai munka megvalósításához és nyomon követéséhez. A pedagógiai programunkban, valamint az éves tervekben meghatározott célokat és feladatokat teljes mértékben meg tudtuk valósítani, programjaink nyilvánosak voltak a szülők részére. Az éves, tematikus és egyéb pedagógiai tervek egymásra épültek, figyelembe vették a gyermekcsoportok sajátosságait, a gyermekek egyéni szükségleteit, fejlettségi szintjét, valamint az intézmény pedagógiai programjában megfogalmazott alapelveket és célokat. A nevelést segítő eszközök, valamint a nevelési módszerek kiválasztása és alkalmazása sokéves gyakorlatunknak megfelelően, idén is rugalmasan, a pedagógiai prioritásokkal összhangban történt.  
A munkaközösség és a szakmai munkacsoport elkészítette éves munkatervét és beszámolóját.

Erősségek: A nevelőtestület tagjai egymást segítve, közösen kialakított szempontok mentén végzik munkájukat. A teljes pedagógiai folyamat követhető a csoportnaplókban.  

Fejleszthető terület:  A folyamatosan változó jogszabályi környezet figyelemmel kísérése, a szükséges módosítások végrehajtása.



	Pedagógiai folyamatok - Ellenőrzés

	Az intézményben belső ellenőrzést végeztem:

A nevelési év elején kiemelt figyelmet fordítottam a spontán, be nem jelentett megfigyelésekre. Ezekre a nap bármely időszakában sor kerülhetett, ezáltal természetes körülmények között nyílt lehetőség a csoportok működésének megismerésére. A megfigyelések elsősorban a szeptemberi beszoktatás folyamatára, a csoportok szokás- és szabályrendszerének kialakulására, valamint az udvari szabad mozgás és játék szervezésére irányultak. A tapasztalatok alapján a gyermekek biztonságos, szeretetteljes és kiszámítható környezetben kezdték meg a nevelési évet. A pedagógusok a beszoktatás során figyelembe vették a gyermekek egyéni szükségleteit és eltérő alkalmazkodási ütemét, a csoportszokások és szabályok kialakítása pedig fokozatosan, a gyermekek életkori sajátosságainak megfelelően történt.
A tervezett, előre egyeztetett időpontban végzett megfigyelések során a munkatervben meghatározott kiemelt feladatok megvalósulását, valamint az intézményben dolgozó óvodapedagógusok, dajkák és a konyhai munkát végző munkatárs tevékenységét kísértem figyelemmel. Az ellenőrzések lehetőséget biztosítottak arra, hogy közvetlen tapasztalatokat szerezzek a csoportok működéséről, a gyermekekkel való bánásmódról, a munkaköri feladatok teljesítéséről, a munkatársak együttműködéséről, valamint az intézményi elvárások gyakorlati megvalósulásáról. A megfigyelések tapasztalatai összességében pozitív képet mutattak. A munkatársak a munkaköri feladataikat megfelelően ellátták, a gyermekekkel való kapcsolatot az elfogadás, a gondoskodás és a gyermekközpontú szemlélet jellemezte. A csoportok működésében érzékelhető volt a kialakított szokások és szabályok következetes alkalmazása, valamint a pedagógiai célok és a mindennapi gyakorlat összhangja. Az ellenőrzések során feltárt tapasztalatok a vezetői visszajelzésekben és a további szakmai munka alakításában is hasznosultak.

A belső ellenőrzés fontos részét képezte a dokumentumok rendszeres ellenőrzése is. Ennek keretében vizsgáltam a csoportokban vezetett dokumentumok meglétét, tartalmi megfelelőségét, aktualitását és határidőre történő vezetését. Ellenőrzésre kerültek az óvodai csoportnaplók, a felvételi és mulasztási naplók, az anamnézis lapok, az egyéni fejlődési naplók, valamint a mini bölcsődei dokumentáció. A dokumentumellenőrzés kiterjedt továbbá a konyhai dokumentáció vezetésére is. Az ellenőrzések során alapvetően szabályszerű, naprakész és követhető dokumentáció volt tapasztalható. A dokumentumok vezetése összhangban állt az intézményi elvárásokkal és a vonatkozó előírásokkal. Az esetlegesen szükséges pontosításokra, javításokra, kiegészítésekre a vezetői ellenőrzést követően sor került, így a dokumentáció folyamatosan megfelelő állapotban volt.
Külső ellenőrzések: A Magyar Államkincstár minden évben szokásos ellenőrzése a normatíva jogszerű felhasználásáról rendben lezajlott. Mini bölcsődénk kétévente történő átfogó ellenőrzése (Kormányhivatal, NÉBIH, szakmai ellenőrzés) március végén zajlott. A NÉBIH és a szakmai ellenőrzés mindent rendben talált, a kormányhivatali jegyzőkönyvbe rögzített hiányosságokat határidőn belül teljesítettük.
Erősségek: a pedagógusok, a kisgyermeknevelő körültekintően vezetik a dokumentumokat, a konyhai dolgozó és a dajkák a HACCP dokumentációját. Az óvodapedagógusok és a kisgyermeknevelő a tervező munkájuk során figyelembe vették az éves Munkatervben meghatározott kiemelt feladatokat, az óvoda pedagógiai programjának, a bölcsőde szakmai programjának céljait, feladatait, valamint adott csoport nevelési céljait, életkori sajátosságait és a gyermekek egyéni képességeit, ezek alapján készítették el a csoport nevelési és a tevékenységi ágaknak megfelelő éves tervét. Az összeállított tematikus tervet, a heti tervet tartalmazza a csoportnapló és annak kiegészítő dokumentuma az éves terv. Az óvodapedagógusok a játék, a játékba integrált tanulás és más szenzitív módszerek segítségével teremtették meg a hatékony tanulás környezetét, az egy téma sokféle módon történő feldolgozásánál, figyelembe vették a sajátos igényeket, fejlődésbeli különbségeket. Nagy hangsúlyt fektettek a differenciálásra, mely megjelent a feladatadásban, módszerben, az eszközben, az egyénre szabott értékelésben. Az oviKRÉTA felületen folyamatosan adminisztráltak.
Fejleszthető terület: az oviKRÉTA felületen található dokumentáció-változások folyamatos figyelemmel kísérése.



	Pedagógiai folyamatok – Értékelés


	Szempont: 
Milyen a pedagógiai programban meghatározott gyermeki értékelés működése a gyakorlatban?
Hogyan működik az intézményben a teljesítményértékelési rendszer?


	Elvárás: 
Az intézményben a gyermeki fejlődést folyamatosan követik, dokumentálják, elemzik és az egyes évek értékelési eredményeit összekapcsolják, szükség szerint fejlesztési tervet készítenek. Az óvodapedagógusok a gyermekek eredményeiről fejlesztő céllal folyamatosan visszacsatolnak szüleinek és az életkornak, fejlettségi szintnek megfelelően a gyermeknek.
. A teljesítményértékelés tények és adatok alapján, tervezetten és objektíven, dokumentáltan, határidőre történik.

	Az intézményben folyó nevelőmunka alapjaként a gyermek adottságainak, képességeinek megismerésére vonatkozó mérési rendszer működtetünk. (DIFER- Diagnosztikus fejlődésvizsgáló rendszer) Az Óvodai Nevelés Országos Programja alapján felmérjük és értékeljük a 4-5 éves korúak, valamint a tanköteles korú gyermekek tudását, fejlettségi jellemzőit. Ezt a vizsgálatot áprilisban szoktuk végezni.
DIFER mérés eredményei 2025/2026. nevelési év
Nagycsoport

Mért gyerekek száma: 22 fő

Országos átlag: 74% 

Óvoda (nagycsoport) átlag: 80%
50 % alatt teljesített:  0 gyerek

50 % és 75 % között teljesített: 4 gyerek

75 % és 100 % között teljesített: 18 gyerek
Nagycsoport 2025/2026
országos átlag

óvodai átlag

írás- mozgás koordináció

60%

43 %
beszédhanghallás

89%

97 %

számolási készség

78%

77 %
relációk

82%

87 %

tapasztalati következtetés

59%

 75 %
tapasztalati összefüggés

megértés

74%

 88 %
szocialitás

71%

96 %

Nagycsoportosaink összesített eredménye az országos átlag felett van, ami nagyon jó eredmény. Egy SNI kisfiúval nem tudtuk elvégezni a felmérést megkésett beszédfejlődése miatt. Az ő teljesítménye valamennyi területen 0%, amit az összesített eredményekbe nem számítottunk bele. A csoport számolási készsége 1 % ponttal maradt el az országos átlagtól, ez a különbség mérési hibahatáron belül van. Az országos átlaghoz képest az írásmozgás-koordinációjuk eredménye lett csak gyengébb, aminek sok oka van. Egyrészt ebben a korban a lányok rajzkészsége jobb, ebben a csoportban pedig 22 gyerekből 16 fiú. Másrészt kutatási adatok, kísérletek is bizonyítják, hogy az írásmozgás-koordináció fejlődése dominánsan életkor-specifikus, a környezeti tényezők kevéssé befolyásolják, az életkor előrehaladtával bekövetkező érési folyamat (vagyis a velőshüvely kiépülése, ami 5-8 éves korra tehető) a döntő tényező, a szándékos gyakorlás kevéssé segíti a fejlődést. Ez a tény nem azt jelenti, hogy fejlődése egyáltalán nem segíthető, de elsősorban az általában vett finommozgás-koordinációt lehet fejleszteni, aminek kiváló eszköze a gyurmázás, az összerakós, a kirakós, az építő játékok és minden olyan játékos tevékenység, amely az ujjak mozgatásával valósulhat meg. Ilyen a különböző rajzeszközökkel való manipulálás is, ezért minden csoportban biztosított minden nap a szabad rajzolás is. 2002-ben végzett kutatás szerint az iskolába lépő gyerekek 35%-a rendelkezik az eredményes és kudarcmentes írástanulás feltételeivel, 30 százalékuknak problémát, még további 30 százalékuknak súlyos problémát okoz az írástanulás elsajátítása, 4 %-nyi elsős gyereknek pedig megoldhatatlan feladat az írás elsajátítása. Ha lenne frissebb adat erről, az véleményem szerint, még ennél is alacsonyabb százalékot mutatna, hiszen a mai gyerekek nagy része a digitális eszközöket használja korlátlanul, ami nem segíti az íráskészségük kialakulását. A 3 évesen óvodába kerülő gyerekek jelentős része egyéb területeken is (szobatisztaság, önálló étkezés, asztalnál ülés, társas kapcsolatok, akarat, stb.) jóval elmarad az elvárható szinttől, így ezek fejlesztése is sok időt vesz igénybe.  Kérdés, hogy akkor nem lehetne-e ezeket a tényeket figyelembe venni és első osztályban úgy tanítani az írást, ami elősegíti az írásmozgás-koordináció fejlődését? Amit lehet, mi megteszünk az óvodában, ami a gyerekek egyéni fejlődési mutatóját (középső csoportos eredmény összehasonlítása a nagycsoporttal) nézve, eredményes is. Egyéni eredményeiket továbbítjuk az iskola fele, hiszen ott folytatódik a DIFER mérés 8 éves korukig, illetve az elért eredmények jó alapot nyújtanak az iskolai differenciált feladatadáshoz.
Középső csoport

Mért gyerekek száma: 21 fő

Országos átlag: 62 %

Óvoda (középső csoport) átlag: 56 %

50 % alatt teljesített: 8 gyerek

50 % és 75 % között teljesített:9 gyerek

75 % és 100 % között teljesített: 4 gyerek

Középső csoport 2025/2026
országos átlag

óvodai átlag

írás- mozgás koordináció

40%

35 %
beszédhanghallás

83%

77 %
számolási készség

55%

51 %
relációk

69%

86 %

tapasztalati következtetés

50%

20 %
tapasztalati összefüggés

megértés

64%

51 %
szocialitás

72%

72 %

Országos átlag alatt az írásmozgás koordináció, a beszédhanghallás, a számolási készség, a tapasztalati következtetés és a tapasztalati összefüggés megértés területén teljesítettek a gyerekek.

A vizsgált csoportban elmaradás tapasztalható több területen, ezért a következő nevelési év fejlesztendő területeinek tervezésében ezekre nagyobb hangsúlyt fektetünk. A rossz eredmények több okra is visszavezethetőek:
Hiányos fejlesztési háttér:  gyerekek otthoni környezete, a szociális és gazdasági háttér befolyásolhatja a fejlődésüket. Ha kevesebb inger, kevés közös játék, beszélgetés vagy mozgásos tevékenység történik otthon, az hatással van a kognitív és motoros képességek alakulására.
Mozgásos elmaradás: az írás-mozgás koordináció elsajátítása erősen függ a belső érési feltételektől. Az írás-mozgás koordináció használhatóságának befejező, optimális szintjét országos mérések alapján, középső csoport végére a gyerekek mindössze 9%-a, nagycsoport végére 35%-a éri el. A finommotorika (kéz-ujjak ügyessége) gyengesége, illetve a nagymozgások elégtelensége akadályozhatja az írás-mozgás koordináció kialakulását. Ez gyakran a túl kevés szabad játék, mozgás vagy a túl korai digitális eszközhasználat következménye.
Kognitív fejlődési különbségek: az eltérő érési ütem miatt egyes gyerekek lassabban alakítják ki a számfogalmat, a mennyiségek érzékelését vagy az ok-okozati gondolkodást. A tapasztalati következtetés hiánya arra utal, hogy keveset gyakorolták a problémamegoldást, logikus gondolkodást.
A gyenge eredmények nem véglegesek – inkább figyelmeztető jelek, hogy egyes készségek tudatosabb támogatást igényelnek. Az óvodapedagógus kulcsszereplő a hiányosságok felismerésében, a megfelelő módszerek kiválasztásában és a gyermek fejlődésének előmozdításában. Játékos, élményalapú, türelmes fejlesztéssel, a szülők hatékony együttműködésével ezek a területek látványosan javíthatók, ha időben észleljük a problémákat. Minden szülői értekezleten, fogadóórán visszatérő pedagógiai téma ez a jelenség.  
Minden gyermekről készül - egy nevelési éven belül kétszer - egyéni fejlődést nyomon követő dokumentáció is. Ebben az évben már az oviKRÉTA felületén vezettük.  A sajátos nevelési igényű gyerekek csoporton belüli egyéni fejlesztését hetente a csoportnaplóba tervezzük, a szakértői véleményük alapján, a velük foglalkozó gyógypedagógusokkal egyeztetve. Hetente tervezzük a részképességbeli elmaradást mutató és a tehetségígéretes gyerekekkel való foglalkozásokat is.
Erősségek: a gyermekek eredményéről fejlesztő céllal folyamatosan tájékoztatást kaptak a szülők, napi beszélgetések, szülői értekezletek, nyílt napok, illetve fogadó órák formájában. A gyerekek fejlődését értékelő megjegyzésekkel az érintett gyerekeknek is elmondjuk, életkoruknak megfelelően. A DIFER vizsgálat és a gyerekek egyéni fejlődési nyomon követése alapján a konkrét feladatok tervezése megtörtént a csoportnaplókba és a gyerekek egyéni fejlődését nyomon követő dokumentációba. 

Fejleszthető terület: még több szülő vegyen részt fogadó órán, szülői értekezleten, nyílt napon, pedagógiai témájú előadásokon. Fogadják el, hogy a pedagógusok problémafelvetése segítő szándékú, a gyerekek jövőbeli boldogulását szeretnénk segíteni.



	Pedagógiai folyamatok – Korrekció

	Szempont:

Mi történik az ellenőrzés, megfigyelés, értékelés eredményével? (Elégedettségmérés, gyermeki fejlődés megfigyelés, mérés, egyéb mérések.)


	Elvárás:

A megfigyelési eredmények éves elemzése alapján levonják a tanulságokat, szükség esetén korrekciókat hajtanak végre és meghatározzák a szükséges fejlesztéseket, figyelembe véve a kiemelt figyelmet igénylő gyermekek fejlesztési igényeit is.

	Az ellenőrzések során feltárt információkat felhasználjuk óvodánk stratégiai és operatív dokumentumainak elkészítése, módosítása során. A külső és belső ellenőrzések, mérések, értékelések tapasztalatainak összessége alapján határoztuk meg az éves feladatokat, a javítandó, fejlesztendő területeket. Évente értékeljük nevelő munkánkat, levonjuk a tanulságokat, meghatározzuk a fejlesztéseket, ha kell, szükség szerint korrekciót végzünk. Az adódó problémák megoldására alkalmas módszerek, jó gyakorlatok begyűjtése, belső segítő ötletek, külső erőforrások (pl. pályázati lehetőségek) és szakmai támogatások feltérképezése és bevonása nyújthatnak segítséget számunkra. Óvodánkban javaslatokat teszünk a következő év feladataira. A megfogalmazott javaslatokat a nevelői értekezleteken vitatjuk meg. Közösen kerülnek meghatározásra a pedagógiai területek, rövid- és középtávú feladatok. A nyár folyamán ennek alapján készül a munkaterv.

A gyermekek mérési eredményeinek, megfigyeléseinek alapján, ahol szükséges volt, ott elvégeztük a korrekciót, pl. a csoportnaplóba tervezett nevelési feladatoknál, tevékenységeknél vagy a gyermek egyéni fejlődési lapján. 

Intézményünkben Önértékelési Munkacsoport irányítja a belső önértékelés folyamatát az éves önértékelési terv alapján. 

Erősségek: a gyermekcsoport fejlődéséhez, élményeihez, aktuális érdeklődéséhez igazított foglalkozástervek jelentek meg a csoportnaplókban. A gyermeki eredményeket, összehasonlítva az előző időszak eredményeivel, az óvodapedagógusok minden esetben felhasználják és figyelembe veszik azt a következő időszak terveinek elkészítésekor. A pedagógusok átadják egymásnak a tapasztalataikat, megfigyeléseiket.
Fejleszthető terület: bevált módszereink, projektjeink, jó gyakorlataink leírása, publikálása szakmai lapokban.

	

	II. Személyiség- és közösségfejlesztés
	Forrás: SZMSZ, Pedagógiai program,  Csoportnaplók, Egyéni fejlődés nyomon követése, beszámolók

	Személyiség- és közösségfejlesztés – Személyiségfejlesztés

	Szempont: Hogyan történik a gyermekek szociális hátrányainak enyhítése?
Hogyan támogatják az önálló tanulást, hogyan tanítják a tanulást?
	Elvárás: Az intézmény vezetése és érintett óvodapedagógusa információkkal rendelkezik minden gyermek szociális helyzetéről, különös tekintettel a kiemelt figyelmet igénylőkére.
A nevelhetőségi, tanulási nehézségekkel küzdő és sajátos nevelési igényű gyermekek megkülönböztetett figyelmet kapnak.

	2025 szeptemberében az induló létszámunk 63 fő volt az óvodában és 5 fő a mini bölcsődében. Minden hozzánk jelentkező gyermeket fel tudtunk venni. Az óvodáskorú gyerekek elenyésző hányadát íratják szüleik más települések óvodáiba, ha mégis, akkor is a szülők munkahelye miatt. Novemberben a középső csoportba, decemberben a kiscsoportba érkezett új kisgyerek, beköltözés miatt. Januárban 3 óvodástól búcsúztunk, költözés miatt, de ketten jöttek is át másik óvodából, beköltözés miatt. Áprilisban újabb két gyermek csatlakozott hozzánk, beköltözés miatt. Júliusban és augusztusban is vettünk fel 1-1 új gyermeket. A nyári időszak egyáltalán nem alkalmas új gyermek beszoktatására, de a családi körülmények indokolttá tették. A létszámunk így 68 gyermek lett a nevelési év végére, köztük 3 fő sajátos nevelési igényű. Az SNI diagnózisú gyermekek a Szakértői véleményük és BNO kódjuk alapján, kettő vagy három gyermeknek számítanak a csoportban.
Gyermekvédelmi adatok

Rendszeres gyermekvédelmi kedvezményben részesül: 10 fő
Hátrányos helyzetű:  3 fő
Halmozottan hátrányos helyzetű: 3 fő
Védelembe vett: 3 fő
Veszélyeztetett: -
Gyermekvédelmi munkánkat a hatályban levő törvények és pedagógiai programunk alapján végeztük:
· Szeptemberben meghatároztuk a célokat, feladatokat, elkészítettük az éves munkatervünket, feltérképeztük a problémákat
· Csoportonként számba vettük az SNI, HH, HHH gyermekek számát.

· Elkészítettük az ingyen étkező gyerekek névsorát.

· Elküldtük a felülvizsgálati és első vizsgálatok iránti kérelmeket a Pedagógiai Szakszolgálathoz.

· SNI ellátás folyamatosan működött. A Pedagógiai Szakszolgálat szakembereivel, SNI –s gyermekeket fejlesztő pedagógusokkal folyamatos és rendszeres kapcsolattartást biztosítottunk.

· Felvettük és megerősítettük kapcsolatainkat a pedagógiai munkánkat segítő szakemberekkel (háziorvos, védőnő, Gyermekjóléti – és Családsegítő Szolgálat, gyógypedagógusok) Folyamatosan együttműködtünk, konzultáltunk az óvoda szociális segítőjével.

Minden alkalommal, amikor sor kerül a Gyermekjóléti Szolgálattal való kapcsolatfelvételre, igényeljük a visszajelzéseket, hogy sikerült-e megoldani a problémákat, az óvoda ebben mit tud segíteni.

· Figyelemmel kísértük a nevelésbe vett gyermekek fejlődését szoros kapcsolatot ápoltunk a nevelőszülőkkel, gyermekvédelmi gyámjukkal.

· Tájékozódtunk az intézményünkbe járó (különösen a HH és HHH gyermekek) fejlődéséről, gondozottságáról, óvodába járásáról, szükség esetén megtettük a kellő intézkedéseket. (jelzések, megbeszélések)

· Tájékoztattuk a szülőket, hogy gyermekvédelemmel kapcsolatos kérdéseiket, esetleg problémáikat személyesen is feltehetik, amire megpróbálunk megoldást találni, megfelelő szakemberek közreműködését igényelni. Minden szülő nyilatkozatot tett gyermeke étkezési térítési lehetőségeivel kapcsolatban. Információkat adtunk kedvezmények igénybevételéhez. 
· A fejtetvességet a védőnő időnként vagy kérésünkre ellenőrizte. Jellemzően és folyamatosan nem fordult elő.

· Szülőktől kaptunk jó állapotú, kinőtt ruhákat. Ezeket rászoruló családoknak adtuk, minden család örömmel fogadta.

· A csoportban dolgozó óvodapedagógusok és bölcsődei gondozónők többször kerültek konfliktusba szülőkkel, ha tájékoztatták őket gyermekük kezdődő vagy már több tünetet produkáló betegségére. Ilyenkor igyekeztek a gyermek egészségének fontosságát hangsúlyozni, és a házirend betartását kérni.
· Az óvodába kerülő gyermekeknél egyre gyakrabban merül fel a szobatisztaság kérdése. Sajnos nagyon nehéz az óvodás gyerek pelenkázását megoldani (személyi, tárgyi), új környezetben, idegen felnőttekkel a gyermek számára sem könnyű helyzet. 
· Tapasztaljuk, hogy sok családban nem alakult ki a gyermek életkorának megfelelő napirend, szokásokkal, szabályokkal, elvárásokkal az óvodában szembesülnek a gyerekek. Információs eszközök használata már az ő idejükből is nagyon sokat elvesz, érezzük a negatív hatásait: türelem, figyelem, konfliktuskezelés, beszédkészség, alkalmazkodás hiánya, feszültség, indulatosság, mozgásszegénység, önállótlanság kialakulása. Sajnos a felsoroltak veszélyeztetik a gyermekek testi, lelki, egészséges fejlődését.

· A helyben működő intézményekkel megítélésünk szerint jó és eredményes az összetartás. A jelzőrendszer támogatja és segíti munkánkat.

· Óvodánkban a következő tipikus gyermekvédelmi problémák merültnek fel: 

· válás, külön élés, ill. az ezt megelőző és ezután fellépő problémák (rossz otthoni légkör, kapcsolattartásból adódó konfliktushelyzetek)

· az otthoni és az óvodai napirend, elvárások, rutinok különbözősége
· túlzott elvárások a gyermekektől (sokszor nem az életkoruknak megfelelő elvárások)

· kevés együtt töltött idő, rohanó életmód 

· ráhagyó, kényeztető nevelés, melynek következtében a gyermek korlátok, határok nélkül nő fel, ezáltal nehezebben tanulja meg a csoportszabályok betartását is

· az elmúlt évek során egyre gyakrabban tapasztaljuk, azt a szülői attitűdöt, amikor a gyermek szinte átveszi a vezetést a családban, mintegy irányítva a felnőtteket

· a gyermek fejlődésében felmerülő problémák hárítása/eltúlzása.

Ebben a nevelési évben egyszer vettünk részt esetmegbeszélésen, korábban védelembe vett két gyermek ügyében, náluk továbbra is fent kell tartani a védelembe vételt. Két alkalommal vettünk részt esetkonferencián, ami 4 óvodásunkat érintett, sajnos a védelembe vételt náluk is el kellett indítani. 
A Paksi Kistérségi Szociális Központ szervezésében kétszer vettünk részt szakmaközi megbeszélésen Pakson, valamint Éves Szakmai Tanácskozáson egyszer, Tengelicen. Az észlelő – és jelzőrendszeri tagokkal hatékonyan tudunk együttműködni.
Felzárkóztató foglalkozáson részt vett
· logopédia alapellátásban: 20 fő
· gyógypedagógiai fejlesztés: 4 fő

· gyógytestnevelésben részt vevő: 12 fő 

A gyógypedagógiai fejlesztés a szakértői bizottság által kiállított szakvélemények alapján valósult meg, gyógypedagógusokkal, megbízási és óraadói szerződések alapján. A beszédhibás gyermekek fejlesztését logopédus látta el, alapellátásban, a Pedagógiai Szakszolgálat munkatársaként, aki ebben az évben magasabb óraszámban tudta intézményünket látogatni, ezért több olyan gyermek is bekerülhetett az alapellátásba, akiket korábban nem tudott bevenni, csak a pedagógusokat és a szülőket látta el jó tanácsokkal, fejlesztési irányt mutatva. Jellemző diagnózisok: nyelvfejlődési késés, mondatalkotás nehézsége, pöszeség, hallási differenciáló képesség zavara, grammatikai tudatosság elmaradása. 
Nagy örömünkre, ebben az évben is folytatódott a gyógytestnevelés is a nagy csoportos korú gyerekek részére, ami törvény által előírt kötelessége a köznevelési intézményeknek. Az előző nevelési évben elvégzett ortopédiai szűrővizsgálat eredményei két évig használhatóak, így már szeptember első hetétől tudta folytatni a gyógytestnevelő a munkát a tavalyiakkal. A foglalkozásokról értesítettük a szülőket, a gyógytestnevelőnek biztosítottuk a tornaszobát, mozgásfejlesztő eszközöket. Innentől heti rendszerességgel foglalkozott a gyerekekkel június 20-ig. A megtartott órákat minden hónap végén teljesítésigazolással nyugtáztuk a Pedagógiai Szakszolgálat felé. Az óvodai gyógytestnevelés lényege, hogy a kezdődő mozgásszervi elváltozásban szenvedő, valamint a mozgásfejlődésben elmaradt gyerekekkel szakszerűen foglalkozzanak, speciális, megelőzés-központú, valamint mozgásfejlesztő gyakorlatanyaggal megelőzzék, ill. gyógyítsák a már kialakult elváltozásokat. A mozgásfejlődésben lemaradt, vagy részképesség zavaros gyermekeket fejlesztése is feladatként jelentkezik, természetesen mindezt az életkori sajátosságuknak megfelelő játékos módszerekkel végzik az óvodapedagógusok is. A mindenkori cél az iskolaérettség, ill. hogy a tartó és mozgatóapparátus megerősödjön, képes legyen alkalmazkodni az iskolába kerüléskor a megváltozott körülményekhez, hiszen egyik napról a másikra a gyermekek napi mozgásmennyisége drasztikusan lecsökken iskolába lépés után. A gyermekkori kezdődő mozgásszervi elváltozások nagy része tornával gyógyítható, ezért van igen nagy jelentősége a prevencióban ennek a tevékenységnek. A gyógytestnevelő feladatokat a Pedagógiai Szakszolgálat munkatársa látta el, nagy sikerrel, így a jövőben is számítunk munkájára.
Heti 1-2 órában segítette munkánkat egy szociális segítő is, aki a gyermekjóléti központ munkatársa, de helyileg óvodákban, iskolákban tevékenykedik: a gyermekek veszélyeztetettségének megelőzése érdekében a szociális segítő munka eszközeivel támogatást nyújtott az intézménybe járó gyermekeknek, a gyermekek családjának és az intézmény pedagógusainak, látogatta a csoportokat, játékos foglalkozásokat tartott és tevékenyen részt vett a programjainkon.




	Személyiség- és közösségfejlesztés - Közösségfejlesztés

	Szempont: Az intézmény közösségépítő tevékenységei hogyan, milyen keretek között valósulnak meg?
	Elvárás: A szülők a megfelelő kereteken belül részt vesznek a közösségfejlesztésben.

	Átgondolt szervezéssel és együttműködéssel több olyan alkalmat is tudtunk teremteni, amin a szülők, családtagok is részt tudtak venni. Szeptemberben részt vettünk a falu Szüreti mulatságán, majd óvodásaink részére külön is szerveztünk egyet, amire nagycsoportosaink műsorral is készültek. Szeptember végén, hagyományainkhoz híven sikeres Mihály-napi vásárt tartottunk. Bevételét hozzátettük a költségvetési keretben játékokra elkülönített összeghez, így minden csoportban nagyobb összegben tudtunk vásárolni karácsonyra. Az óvoda közelében élő családok szívesen veszik, ha ellátogatunk hozzájuk a gyerekekkel, idén is többféle háziállatot megfigyelhettünk náluk. Ebben a nevelési évben a szülők is és bárki  megnézhette a nagycsoportosok betlehemes műsorát a Faluházban. Februárban a két nagyobb csoportban tartottunk nyílt napot, amin sok szülő vett részt. Ezeken az alkalmakon a szülők már reggeltől bejönnek a gyerekekkel a csoportba és megfigyelhetik őket, játék, és egyéb tevékenységek, foglalkozások közben. A farsangi ünnepséget a nevelőtestülettel újragondoltuk: az előző években mindig sok gyermek hiányzott erről az ünnepségről, mert a január, február mindig erősen járványos időszak. Ebben az időszakban a sportcsarnok fűtésköltsége is jelentős összegű megterhelést jelent, ezért úgy döntöttünk, hogy a farsangi ünnepséget az óvodában és a bölcsődében tartjuk, minden csoportban külön, és a családokkal közös programnak pedig egy újat vezetünk be. Ez a Tavaszköszöntő programunk volt, amit áprilisban a sportcsarnokban tartottunk, amin szinte minden csoport teljes létszámmal tudott részt venni, a dolgozók és a családok legnagyobb örömére. A szülők hozták a süteményt, a tombolatárgyakat, segítettek a dekorációban. A bevételéből vásároltunk húsvétra minden óvodásnak és bölcsődésnek ajándékot. Márciusban nagycsoportosaink műsorát nézhették meg az érdeklődök a központban található Emlékparkban, március 15-ikére emlékezve. Májusban ovikostolót tartottunk az újonnan beiratkozott gyerekeknek és családjuknak, ahol bemutattuk az óvodát, a dolgozókat, ízelítőt adtunk a mindennapjainkból.  Jótékonysági bált is szervezhettünk az idén, ezen több család, baráti társaság részt vett. A befolyt összeg egy részét már elköltöttük udvari játékokra, a többit egyelőre tartalékoljuk, hisz a következő nevelési évben nem tarthatunk jótékonysági rendezvényt. Május végén minden csoport megszervezte évzáró ünnepségét, illetve a nagyok ballagását, ami szintén nyilvános esemény volt, bárki részt vehetett rajtuk. A nyári óvodai életet is úgy szerveztük, hogy a dolgozó szülőknek tudjunk segíteni. A programok szervezésébe bevontuk a Szülői Munka Közösséget is. .Közös nagy szülői értekezletet év elején és a második félévben tartottunk. Minden csoport a saját zárt közösségi oldalán osztotta meg a szükséges információkat a szülőkkel. Ősszel és tavasszal  tartottunk fogadóórákat a szülőknek.

Ezeken felül számos olyan programot szerveztünk, ami a szülők számára nem volt nyilvános esemény, de a gyerekek élménybeszámolói és a zárt csoportokba feltett képek és beszámolók alapján ők is részesei lehettek. Például: októberben utazó múzeumpedagógus papírszínházi előadását, novemberben a Katalinka bábszínház és a Furfangos bábparaván előadását élvezhették a gyerekek az óvodában és a bölcsiben, decemberben, Mikulás napján, a hagyományainkhoz híven, az óvodapedagógusok báboztak a gyerekeknek, majd minden csoportba ellátogatott a Mikulás és megajándékozta a gyerekeket. A 4. osztályos iskolások Mikulásváró műsorát is megnéztük. Luca napján a középső csoportosok adtak műsort a többieknek. Advent idején Kovács Gábor muzsikust hívtuk meg, aki gitárjátékával, énekével varázsolta el a gyerekeket, majd Bakonyi Zsuzsa hangtálfürdőjével relaxáltunk. A gyerekek sokféle érdekes hangszert is kipróbálhattak. Még az iskolai téli szünet előtt karácsonyi ünnepséget tartottunk, ahol a nagycsoportosok előadták a betlehemes műsort, a csoportokba visszatérve pedig a fa alatt sok-sok ajándékot találtak a gyerekek, amiket boldogan vettek birtokba. Februárban agyagos kézműves foglalkozást tartott minden csoportban egy meghívott óvónéni. Márciusban újra utazó múzeumi programot szerveztünk, a Víz világnapjához kapcsolódva. Áprilisban téltemető ünnepséget rendeztünk az udvaron, a kiscsoportosok vezetésével, majd a húsvéti nyuszit várták izgatottan a gyerekek, aki hozott is ajándékot. Májusban részt vettünk a falu május elsejei ünnepségén, de az oviudvaron is állítottunk májfát, amit nyáron kitáncoltunk. Májusban Erdei Dalostalálkozó program is volt az oviudvaron, a természet szeretetére, a környezet védelmére ösztönözve a gyerekeket. A programjainkra mindig meghívjuk a bölcsiseket is, ezzel is építve közösségünket.
Erősségünk: Amikor lehetőségünk van rá, intézményünk igyekszik a szülőkkel közösen olyan tevékenységek megszervezésére, melyek a közösségépítést célozzák. 

Fejleszthető területek: minél több szülő aktív bevonása a programok szervezésébe, lebonyolításába. Aktívabb szülői részvétel elérése a felajánlott fogadóórákon, szülői értekezleten, szakmai esteken.


	III.  Az intézményben folyó pedagógiai munkával összefüggő eredmények
	Forrás: Pedagógiai program, Intézményi önértékelés, beszámolók

	Szempont: 
Milyen eredményességi mutatókat tartanak nyilván az intézményben?
	Elvárás:
 Nyilvántartják és elemzik az intézményi eredményeket (pl. helyben szokásos megfigyelésen vagy más alapon megszervezett mérések eredményei, esetleges sport, más versenyeredmények, elismerések, 6 éves kor után óvodában maradó mutatók, elégedettségmérés eredményei – szülő, óvodapedagógus, pedagógiai munkát segítők –, neveltségi mutatók).

· 

	Intézményünkben nyilvántartjuk és elemezzük a gyermeki teljesítményeket, mutatókat.
Tehetséggondozó foglalkozáson részt vett
Néptánc foglalkozás:22 fő

A néptánc foglalkozáson heti egy alkalommal vettek részt a nagycsoportos korú gyermekeink, hivatásos néptáncoktatóval. A néptánc az óvodában egyszerre mozgásfejlesztés, zenei nevelés, közösségépítés, érzelmi nevelés, képességfejlesztés és kulturális nevelés. Talán éppen ez az egyik legnagyobb értéke: a gyermek közben észre sem veszi, hogy mennyi mindenben fejlődik – ő egyszerűen játszik, mozog, énekel és örül annak, hogy együtt van a többiekkel. Egyszerre fejleszti a testi (egyensúlyérzék, térbeli tájékozódás, erőnlét, állóképesség, mozgáskoordináció), értelmi (figyelem, emlékezet, gondolkodás), érzelmi (felszabadító örömforrás, önkifejezés, humor) és szociális képességeket (alkalmazkodás, együtt mozgás, türelem, empátia, szabályok betartása, szerepvállalás), miközben a magyar népi kultúrához és hagyományokhoz is közelebb hozza őket.
Bozsik program

 (Részlet Fodor Anita óvodapedagógus, Bozsik program-felelős beszámolójából) 
óvodánkban már sok éve folyik a Bozsik foci program, ami nagy népszerűségnek örvend a gyerekek körében. Ebben a tanévben a nagycsoportos gyerekek közül azok jöttek, akik szerettek volna. 3 kisgyermek édesanyja jelezte, hogy nem szeretnének a gyerekek részt venni. Előfordult, hogy valakinek éppen nem volt kedve, de a következő héten ő volt az első, aki kérdezte, hogy mikor lesz már foci. A foglalkozások heti rendszerességgel folytak az ovi tornacsoportjában. A délelőtti elfoglaltságok után mindenkinek jól esett a 25-30 perces mozgás.  Szívesen vettek részt minden feladatban és kitartóan gyakoroltak. Aki elfáradt kis pihenés után újra a pályán volt. 

Óvodánk kiemelten foglalkozik a mozgásfejlesztéssel, a gyerekek mozgásigényének kielégítésével. 

A sok ügyességi játékkal, a mozgásfejlesztés volt a legfőbb célom. Emellett a mozgás megszerettetése, a gyerekek mozgásigényének kielégítése, labdaérzékelés fejlesztése, sikerélmény biztosítása. Úgy érzem ezek mind a gyerekek hasznára váltak.

Ősszel Paksra utaztunk 7 kisgyerekkel az Önkormányzat által biztosított kisbusszal, az ASE sportpályán megrendezett Grassgroots fesztiválra, ahol összemérhették ügyességüket, kitartásukat a környékbeli gyerekekkel.  Nagyon jó hangulatban telt a délután, sikerélményekkel és ajándékokkal tértünk haza.

Eljutottunk a tavaszi fesztiváltornára is 7 kisgyermekkel. Év végén mindenki kapott egy a magyar válogatott képével ellátott tolltartót. Ez biztosan jól jött az iskolába menőknek.  Ősszel reményeink szerint folytatódhat a Bozsik foci. Fontosnak tartom ezt a hagyományt folytatni óvodánkban, hiszen nagyban hozzájárul a gyerekek fejlődéséhez, mind a mozgás, mind a társas kapcsolatok, a figyelem, a fegyelem, a szabálytudat, a szabálytartás terén.”

A néptánc és a Bozsik program mellett a tehetséggondozás – a pedagógiai programunknak megfelelően – a csoporton belül zajlik, hisz óvodás korban még csak „tehetségígéretekről” beszélhetünk, a tehetségfejlesztés a mindennapi cselekvéses helyzetekbe van beépítve, a gyerekek szabadon dönthetnek, hogy részt vesznek-e a felkínált tevékenységben. Ezek a helyzetek nyitottak, bármikor bárki bekapcsolódhat vagy kiléphet a tevékenységből. Természetesen ezek a foglalkozások is játékosak. Ez hozzájárul az óvodás gyermek személyiségének alakulásához, amelyet az érzelmi biztonságot nyújtó, támogató környezet és az óvónő személyisége is segít. A tehetséggondozó egyéni vagy mikrocsoportos fejlesztéseket a pedagógusok a csoportnaplóban dokumentálják.
Beiskolázási adatok 

Tanköteles korú gyerekek száma 2025/2026-ban: 23 fő, ebből iskolai tanulmányaikat elkezdők: 22 fő. 17 gyermek a helyi általános iskolába, 3 fő Szekszárdra, 2 fő Paksra fog járni. 1 gyermek szülői kérésre,a pedagógusokkal egyet értve, a Pedagógiai Szakszolgálat vizsgálati véleménye alapján, az Oktatási Hivatal engedélyével marad még egy évet óvodában.



	IV. Belső kapcsolatok, együttműködés, kommunikáció
	Forrás: beszámolók, munkatervek



	Szempont: Milyen pedagógus szakmai közösségek működnek az intézményben, melyek a fő tevékenységeik?
	Elvárás: Az óvodapedagógusok szakmai csoportjai maguk alakítják ki működési körüket, önálló munkaterv szerint dolgoznak. A munkatervüket az intézményi célok, a hatás- és jogkörök figyelembe vételével határozzák meg.

	Intézményünkben önértékelési munkacsoport és mozgás munkaközösség működik. Mindkét csoportnak tagja az intézmény összes pedagógusa, munkatervüket az intézményi célok figyelembevételével határozzák meg.
Mozgás munkaközösség: 
„A kisgyermekkorban a legnagyobb a mozgás jelentősége. A személyiség valamennyi szegmensét fejleszti. Olyan megoldási lehetőségeket kínál, amely hozzájárul a gyermekkori kompetenciák fejlesztéséhez, a sokoldalú tapasztalatszerzéshez, segít a komplex gondolkodásban. Munkaközösségünk legfőbb célja az elmúlt nevelési évben az örömteli, egészségfejlesztő közös testmozgás lehetőségének biztosítása volt tervezetten, szervezetten mindig figyelembe véve az adott csoport általános fejlettségét.

A játékos mozgásra minden nap, sőt napjában többször is megteremtettük a lehetőséget.

A napi frissítő tornának fontos élettani hatása van, és vele a rendszeres mozgásra igyekeztünk szoktatni a gyermekeket, szobában, szabad levegőn, eszközökkel és anélkül, spontán vagy szervezett formában. Rugalmasan, a csoport napi életét, az aznapi teendőket figyelembe véve határoztuk meg a helyét, esetenként helyettesítettük sportolási tevékenységekkel, sétákkal, kirándulásokkal, mozgásos napok szervezésével.  A vidám, játékokban gazdag mindennapos mozgás lehetővé tette: a motoros és testi képességek, a természetes mozgások fejlesztését, a gyermeki szervezet arányos fejlődését, a helyes testtartás kialakítását, az egyensúlyérzék fejlesztését, a gyermekek mozgás és játékigényének kielégítését, az énkép formálását, az író-rajzolómozgás, valamint a beszéd kialakítását, és fontos szerepet játszik az egészség megőrzésében.  Óvodaudvarunk is lehetőséget nyújtott a mozgásformák változatos gyakorlására, ezáltal a gyermekek természetes mozgásigénye itt is sokrétűen kielégült. (fém és hálós mászókák, gyűrűk, hinták, labda bedobó, csúszda, műanyag motorok, futóbiciklik stb.)”
(Részlet a Mozgás munkaközösség beszámolójából, készítette: Fodorné Andics Marianna óvodapedagógus, Mozgás munkaközösség vezető)
Belső Önértékelési munka beszámolója (készítette: Tivadar Tünde óvodapedagógus, Belső Ellenőrzési Csoport vezetője): 
„Óvodánkban a 2025/2026-os nevelési évben is folytatódott a tanfelügyelethez kapcsolódó intézményi önértékelés. Az önértékelést az Oktatási Hivatal által kidolgozott Önértékelési kézikönyvben rögzített területeken, a kézikönyvben megadott eszközök alkalmazásával végezzük, az intézmény éves munkatervében rögzítjük, az éves beszámolóban pedig értékeljük. Megszűnt a pedagógus és a vezetői önértékelés, egyedül intézményi önértékelést kell készíteni. A korábbi pedagógus önértékelésen minden kollégánk átesett már, eredményeit és fejlesztési területeit megtartjuk és figyelembe vesszük a belső ellenőrzések során.  A 2025/2026-os nevelési évben a teljesítményértékelés bevezetése kapcsán felülvizsgáltuk a saját szabályzatunkat, több megbeszélésen egyeztettük a célkitűzéseket, az oviKRÉTA felületre mindenki határidőre feltöltötte személyes teljesítménycéljait. Év közben folyamatosan feltöltöttük a teljesítést igazoló dokumentumokat, de végül ez a folyamat félbemaradt, miután tavasszal az új kormány felfüggesztette a TÉR-t ebben a formában. Kíváncsian várjuk, hogy milyen formában fogják átdolgozni, ötleteinkkel mi is hozzájárultunk ehhez a folyamathoz. Az előző nevelési év végén elkészítettük az intézményi tanfelügyelethez tartozó Intézkedési tervünket, annak megvalósulását folyamatosan monitorozzuk. Az intézményvezető belső ellenőrzési terve alapján részt vettem a csoportok ellenőrzésében is. A pedagógusok összeszokott, stabil párosok, munkájukat magas színvonalon végzik.”
Részlet a Katica csoport (kis csoport) óvodapedagógusainak év végi beszámolójából:
„A nevelési évet 21 kisgyermekkel kezdtük. Nemek szerint: 12 fiú és 9 lány. Szeptember végén és decemberben 1-1 új kislány érkezett a csoportba. Januárban pedig 1 kisfiúval bővült a létszám. Januártól 2 kislányunk költözés miatt másik óvodába jár, közülük az egyik gyermek SNI, ő új nevelőszülőnél nevelkedik tovább. Így az első félévet 22 gyerekkel zártuk, a nemek aránya 13 fiú és 9 lány, ez a létszám év végéig nem változott. 6 kisgyermek Tengelic külterületeiről jár az óvodába, közülük 4 óvodabusszal, 1 fő helyközi járattal, 1 fő szülővel.
A gyerekek családi háttere változatos, többségük átlagos körülmények között él, jó lakáskörülményekkel, megfelelő anyagi háttérrel rendelkezik, gondozottan jár az óvodába.

1 fő HHH-s, ő nevelőszülőnél nevelkedik,1 fő hátrányos helyzetű, és 1 fő gyermekvédelem alatt álló gyerek jár a csoportba. Az utóbbi kettőnél a lakáskörülmények nem jók, sokan vannak egy háztartásban, jellemző a szülők alacsony iskolai végzettsége, szocializációs ártalmak. Egyikük személyi higiéniája nem megfelelő, még nem szobatiszta, fejtetvesség is előfordult nála. Mindkettőjük esetében gyakran kell figyelmeztetni a szülőket a rendszeres óvodába járásra, az óvodabusz felelősségteljes használatára és a hiányzások igazolására.

Sajátos nevelési igényű gyermek jelenleg nincs a csoportban.

Teljes családban saját szülőkkel él: 21 gyerek, 5 gyereknek nincs testvére, (közülük 2 kisgyereknek hamarosan megszületik) 8 gyereknek 1 testvére van, 8 fő nagycsaládban él. 1 gyerek nevelőszülőnél van elhelyezve, 1 gyermeket örökbe fogadtak.

A családok között jó a kapcsolat, néhányan szerveznek óvodán kívüli közös programot, közeli rokoni kapcsolatok is vannak csoporton belül.

A beszoktatás, befogadás többnyire zökkenőmentesen, fokozatosan, egyéni tempóhoz igazodva a tervezett sorrendben zajlott. Szeretetteljes, barátságos légkört próbáltunk teremteni. A fiatalabb életkorú gyerekeknek tartott hosszabb ideig, hogy biztonságban érezzék magukat, ők váltak el nehezebben a szüleiktől. A bölcsiből érkezők, illetve a már egy éve oviba járó gyerekek alkották az érzelmileg kiegyensúlyozottabb magját a csoportnak, bár az érzékenyebb lelkűekre néha átragadt az új kispajtások sírós hangulata. A bölcsis fiúk kihasználták a figyelem megoszlását, őket sokszor kellett figyelmeztetni, hangoskodó, túl felszabadult viselkedésük miatt, amivel a nyugodt légkört zavarták. Novemberre alakult ki egy viszonylag, kiegyensúlyozott, nyugodt csoport légkör.

A gyerekek többsége elfogadja és folyamatos ellenőrzés mellett betartja a szokásokat, szabályokat. Bizalommal fordulnak a csoportban dolgozó felnőttekhez, mesélnek élményeikről. A bátortalanabb gyerekek önbizalom erősítésére megpróbáltunk figyelni.

 A csoporton belül kisebb 2-3 fős csoportok szívesen játszanak együtt - baráti kapcsolatok alakultak ki - keresik egymás társaságát. A gyerekek többsége szívesen játszik konstruktív játékokkal, szeretnek színezni, vágni, ragasztani, gyurmázni, könyveket nézegetni. Megjelennek a szerepjátékok is, de általában rövid ideig működik konfliktus nélkül. A nagyon egyszerű szabályjátékok még nehezen mennek felnőtt jelenlétében is, nehézséget okoz a többségnél az egyszerű szabályok megértése, illetve betartása, bár 2-3 kisgyerek kitartóan részt vesz ezekben is. A játéktevékenységek során jellemző, hogy gondot okoz a tartalmas együtt játszás, az egymáshoz kapcsolódás. Sok a konfliktus, nehezen tudnak együttműködni, osztozni a téren, játékeszközökön, vagy udvariasan egymással kommunikálni. Ez adódik az életkorukból (nagyon fiatal a csoport, a többség tavasszal ill. nyáron tölti csak be a 4. évet) valamint a nagyfokú én-központúságból, ami szintén életkori sajátosság, de fokozottan megfigyelhető, illetve a testvérhiányból. A játékuk ötlettelensége az otthoni korlátlan okos eszközök használatból is fakad, ami az óvodában csapódik le. Többször el is mesélik, hogy otthon az idejük nagy részét ezekkel az eszközökkel töltik, és elmondásuk alapján nem is az életkoruknak megfelelő tartalmakat néznek. A megunt játékok elrakására próbáltunk nagy figyelmet fordítani. Probléma volt a közös rendrakásra ösztönzés, csak kevesen vesznek részt aktívan benne.

A munka jellegű tevékenységeket és a kisebb megbízásokat néhányan már szívesen teljesítik. 

A gondozási teendők elvégzése életkoruknak megfelelően alakul, kis segítséggel, folyamatos ellenőrzés mellett, önállóan végzik. Szeptemberben 6 kisgyereket még pelenkázni kellett, októberben már csak 4 főt. Januártól napközben 3 gyermek egész nap, a délutáni alvásnál még 5 fő viselt pelust. Év végére napközben már csak egy kisfiú viselt pelenkát egész nap, alvásidőben pedig 2 kisgyerek.

Amikor az időjárás engedte mindennap igyekeztünk megfelelő időt tölteni a szabad levegőn még a téli időszakban is.

Az önálló öltözködésre, az udvarias segítségkérésre, a ruhadarabok fel-levételének helyes sorrendjére, helyrerakására sok kisgyereket folyamatosan ösztönözni, figyelmeztetni kell. 4-5 kisgyerek életkorához képest nagyon ügyesen, önállóan teszi a dolgát. A szűkös hely miatt sok a konfliktushelyzet az öltözőben, néhányan nagyon nehezen alkalmazkodnak egymáshoz.

A csendes, tiszta étkezést, helyes evőeszközfogást- és használatot még sokat kell gyakorolni, valamint azt is, hogy udvariasan kérjenek, ne kiabáljanak, és köszönjék meg, ha kapnak valamit. Példaadással, pozitív megerősítéssel gyakoroljuk a helyes szokások és viselkedés kialakítását. 1 kisfiú diétás étrend szerint étkezhet ételallergiája miatt, az ő étkezésére különösen odafigyelünk. Az ebéd utáni alváshoz csendes, nyugodt, szeretetteljes légkört biztosítunk, halk mesével, altató dallal, félhomállyal, igény szerinti simogatással segítjük a gyerekek pihenését.

A gyerekek összességében motiválhatóak, szeretik a játékos kezdeményezéseket, zenés mozgásos játékokat, nagymozgásokat, eszközökkel való tornagyakorlatokat. Figyelemmel és érdeklődve viszonyulnak a mesékhez, ha az előadás báb vagy különböző képi megjelenítéssel történik. A könyvből felolvasott mesehallgatás csak csendes pihenő előtt valósul meg. Azok a tevékenységek, amik nagyobb koncentrációt, figyelmet igényeltek, (pl. vers-mondóka memorizálása) nehezen mennek, nagyon sok gyakorlás után mondják csak együtt a felnőttel a legrövidebb mondókát, vagy dalt is. Az egymás előtti bátor megszólalás, és a beszédfegyelem is fejlesztésre szorul. 2 kislánynak megkésett a beszédfejlődése az ő esetükben pozitív fejlődést tapasztaltunk az elmúlt félévben, ami a gyógypedagógus, szülő és óvónő együttműködésének köszönhető.

A nagy-és finommozgások, az állóképesség, a téri tájékozódás, egyensúlyérzék, és az utánzást igénylő mozgásos gyakorlatok pontosabb végrehajtása még sok gyakorlást és fejlesztést igényelnek.

A közösségi nevelés is központi feladatunk, az összetartozás érzésének erősítése, alakítása, egymás nevének, udvarias megszólításának gyakorlása. A pozitív erkölcsi értékeket, az egymás iránt érzett empátiát, a helyes konfliktuskezelést példamutatással, dicsérettel, mesék által is próbáljuk erősíteni. A minket körülvevő környezetről az ismereteket sokféle közvetlen, játékos tapasztalatszerzéssel próbáljuk bővíteni. Minden alkalmat megragadunk a környezethez, természethez, állatokhoz fűződő pozitív, felelősségteljes viszony kialakítására, erősítésére a gyerekek életkorának megfelelő módon.

A közös óvodai rendezvényeinken (Mihály napi vásár, Szüret, Karácsony, Farsang, Évzáró) lehetőséget biztosítottunk a szülők részvételére, és több fórumon tájékoztatjuk őket gyermekük fejlődéséről. (szülői értekezlet, fogadó óra, zárt Facebook csoport, oviKréta ) Otthoni fejlesztési lehetőségre, közös játékra, meseolvasásra, a helyes viselkedés alakítására ötleteket adunk. Fontos lenne az otthoni napirend óvodához igazítása, szabályok kialakítása, ami kiegészítené és segítené a gyerekek biztonságérzetének, kiegyensúlyozottabb érzelmi állapotának kialakulását.”
Részlet a Pillangó (középső csoport) csoport óvodapedagógusainak beszámolójából:
„A 2025-2026-os nevelési évet 18 gyermekkel kezdtük, létszámunk év végére 22 lett.

2025. novemberben érkezett egy kisfiú, ő családjával Szőlőhegyre költözött.

2025. szeptember végén Tengelicre költözött, 2025. december végén pedig elköltözött egy gyermek a családjával.

2026. áprilisban került csoportunkba egy testvérpár, ők ekkor költöztek Tengelicre.

2026. augusztusban került egy kislány a csoportba, őt örökbe fogadták.

Nemek szerint: 8 lány és 14 fiú. Életkor szerint: 5-6 éves: 1, 4-5 éves: 20, 3-4 éves 1.

Egy kisfiú életkora miatt jövőre a Katica csoportba fog járni, ismétli a középső csoportot.

A gyerekek családi háttere változatos, többnyire átlagos körülmények között élnek, megfelelő lakáskörülmények között, gondozottan járnak óvodába.

Egy kisfiú él nevelőszülőnél, gyámság alatt, egy kislányt örökbe fogadtak, hárman elváltak – egyikük új nevelő apával, a többiek teljes családban élnek.

Négy gyermeknek nincs testvére. Egy testvére van 6 gyermeknek. Kettő testvére van: 6 gyermeknek. Három testvére van: 2 gyermeknek. Négynél több testvére van: 3 gyermeknek.

Óvodai buszjárattal 4 gyermek közlekedik, hárman Szőlőhegyről egy Jánosmajorból. Menetrend szerinti buszjárattal közlekedik két gyermek Júliamajorból.

A tengelici gyerekek többségét kocsival szállítják, néhányan jönnek gyalog vagy kerékpárral.

Csoportunk napirendjét, szokásainkat, szabályainkat az új gyerekek is gyorsan elfogadták, alkalmazták – mindannyian jártak már előző lakóhelyükön óvodába.

Sajnos a gyerekek között van még mindig kettő, aki nem szobatiszta, ők ketten nem is beszélnek, a nevelési év végén is csak néhány szót mondanak.

Egy kisfiú kivételével mindannyian kis segítséggel, többnyire önállóan öltöznek, vetkőznek, cipőjüket fel és leveszik, önállóan esznek, mosakodnak, fogat mosnak, legfeljebb kis segítséggel használják a WC-t.

 Jelenleg:

-         4 gyermek részesül rendszeres gyermekvédelmi kedvezményben 

-         1 gyermek a gyámhatóság által nevelésbe vett – nevelt gyermek 

-         5 gyermek kiemelt figyelmet igénylő, közülük:

o  1 gyermek beilleszkedési, tanulási, magatartási nehézségekkel küzd 

o  1 gyermek tartós gyógykezelés alatt áll 

o  1 gyermek hátrányos helyzetű 

o  2 gyermek halmozottan hátrányos helyzetű

o  2 gyermek sajátos nevelési igényű.
 Ők az „egyemberesek” - folyamatosan igénylik a felnőttek figyelmét, viselkedésük sokszor kiszámíthatatlan, a szokások, szabályok betartására sokszor kell őket figyelmeztetni. Gyakori hangadásuk, rombolásuk, konfliktusaik zavarják a nyugodt légkör kialakulását.

 Logopédushoz négyen járnak, heti 2 alkalommal.

Gyógypedagógushoz ketten járnak, szintén heti 2 alkalommal.

 A csoportba járó gyerekek között van több jó képességű kisgyermek is, de sajnos a gyenge képességűek - ahogy a nevelési év végén elvégzett DIFER felmérésben is látszik lehúzzák a csoportunk átlagát. 

Az eredmények, a tapasztalataink és a logopédus, gyógypedagógus véleménye alapján ősszel több kisgyermeket is szeretnénk elküldeni képességvizsgálatra és felülvizsgálatra a Paksi Pedagógiai Szakszolgálathoz. Több kisgyermeknek szüksége lesz gyógytornász segítségére is.

Szerencsére a többiek között tartalmas játék is kialakult, vannak 2-3 fős baráti társaságok, akik szívesen játszanak szerepjátékokat: babáznak, játszanak orvosost, fodrászost, a fiúk a lego duplót kedvelik, építenek, készítenek autópályákat, vasutakat, állatkertet. Az asztali játékok közül a kirakó népszerű, de a társasjátékokhoz, kártyához, dominóhoz még szükséges a felnőtt jelenléte, hamar összevesznek, a szabályokat még nem tudják mindig betartani, érzelmeiken nehezen uralkodnak, mindig mindenki győzni szeretne.

A gyerekek egy része jól motiválható különböző tevékenységek során. Kedvelik a mozgásos játékokat, tornát, körjátékokat, éneket, zenét, táncot és a vizuális tevékenységeket: festést, gyurmázást, ragasztást. Sokat mondókázunk, verset mondunk, mesélünk – ezeket nehezen tanulják, hamar elfáradnak, figyelmük könnyen elterelődik. Folyamatos szemléltetés, képek, bábok segítik, hogy érdeklődésüket fenntartsuk, így kicsit hosszabb ideig képesek koncentrálni. Igazi mesehallgatás alvás előtt valósult meg. Mindenki az óvodában alszik, nem megy haza ebéd után senki.

Rendszeresen járunk sétálni a faluba, közeli erdőbe, játszótérre. Részt vettünk a Könyvtár és a Faluház rendezvényein, lovas kocsival bejártuk a közeli környéket. Nagyobb kirándulásra még nem vállalkoztunk a sok „problémás” kisgyerek miatt.

A közös óvodai rendezvényeken a szülők, nagyszülők szívesen részt vesznek, napi kapcsolatban vagyunk velük, ezen kívül Messenger és Facebook csoportunkban rendszeresen teszünk közzé a gyerekekről készül fényképeket, tudnivalókat, ismertetőket.

Igyekszünk helyes példaadással, pozitív megerősítéssel, differenciált feladatadással, sok tapasztalási lehetőséggel elősegíteni fejlődésüket.”
Részlet a Maci (nagy) csoport óvodapedagógusainak beszámolójából:
„A maci csoport szeptemberi létszáma 22 fő volt. Év közben egy kislánnyal bővült a létszám így 23 gyermekkel zártuk a tanévet. Ebből 22-en kezdik meg iskolai tanévet, 1 fiú ismétlő nagycsoportosként folytatja az óvodát.

A gyerekek nemek szerinti aránya: 17 fiú és 6 lány. 

Sajátos nevelési igényű gyerekek száma (pedagógiai szakszolgálati szakértői vélemény alapján):1 fő

Teljes családban saját szülőkkel él: 21 gyerek, 3 gyereknek nincs testvére, 11 gyereknek 1 testvére, 7-en nagycsaládban élnek, 1 gyereket anyuka nevel, 1 gyereket nagyszülő nevel,

A gyerekek többsége rendszeresen jár óvodába, 1 gyermek hiányzása magasabb az átlagnál, de orvosi igazolással alátámasztott.

Iskolabusszal 1 gyerek járt. 

A gyerekek családi háttere változatos. A gyerekek többsége átlagos körülmények között él; jó lakáskörülményekkel, megfelelő anyagi háttérrel, gondozottan jár az óvodába.

Vannak hátrányos és veszélyeztett helyzetben élő gyerekek, ahol a lakáskörülmények nem jók, sokan vannak egy háztartásban, jellemző a szülők alacsony iskolai végzettsége, szocializációs ártalmak. Ebben a nevelési évben sok olyan probléma merült fel egy testvérpár viselkedésével, higiéniájával kapcsolatban, amit jeleztünk a gyermekvédelem felé, a segítségnyújtás a család részére a gyermekek védelembe vételével zárult, aminek eredményeként jelentős javulást érzékeltünk a gyerekekkel kapcsolatban.

Év végi tapasztalatok a gyerekekről: a tisztálkodási feladatokat önállóan elvégzik, néha kisebb figyelmeztetés szükséges.  A higiéniai szokásokat ismerik, általában betartják.  Használja minden gyerek a saját törülközőjét, fogápolási szereit. Önállóan étkeznek, elfogadják és megkóstolják a felajánlott ételt. Az evőeszközöket a koruknak megfelelően használják.  Elsajátították a megfelelő kés és villa használatot. A gyerekek nagyrésze önállóan öltözik, vetkőzik.  A ruháját mindenki hajtogatja és büszke sikerére, amit minden nap megmutat, ez többnyire alvás előtt figyelhető meg. Az öltözőben ez még nem mondható el, a kevés hely miatt a konfliktusok gyakoriak. Jelzik hőérzetüket és ennek megfelelően öltöznek. A gombolás, cipzár fel- illetve lehúzása 1-2 kivétellel már mindenkinek megy, cipőt nem tudnak bekötni.

 A gyermekek idegrendszerének harmonikus fejlődésének elősegítése érdekében a megfelelő pihenőidőt biztosítva, minden gyerek nyugodtan és kényelmesen pihenhet. Alváshoz még megengedett egy plüss figura, ha a gyermek igényli. 

 Ismerik a gyermekek a környezetük megóvásával kapcsolatos magatartásformákat, néha figyelmeztetést igényel, hogy tartsák be a kialakított szokásszabályokat.

A gyerekek számára örömöt jelent minden mozgásos tevékenység, könnyen motiválhatóak szervezett mozgásban való részvételre is. Kondicionális képességük életkoruknak megfelelőszintű, jól terhelhetőek, természetes mozgásuk gyakorlásának szintje életkoruknak megfelelő. A mozgáskoordináció fejlődést mutat, eléri az életkori szintet. Finommozgásos tevékenységekben fejlődés mutatkozik, eszközhasználat a célnak megfelelő, felismerhető formákat rajzolnak több-kevesebb sikerrel, emberrajzuk során megjelennek a testrészek, de még sok esetben pálcikarajz jellemző. Finommotorika terén a DIFER mérés is elmaradást mutat az országos átlaghoz képest csoportszinten, viszont a többi területen jól teljesítettek.
A gyerekek társas kapcsolatai kiterjedtek, vannak kezdeményező, irányító gyerekek, és zárkózottabbak. Mindenkiről elmondható, hogy ismeri, általában betartja a csoport szokás- és szabályrendjét, a napirend beépült a gyerekek mindennapjaiba. Elfogadták a sajátos nevelési igényű gyermek másságát, segítő jó szándékkal viszonyulnak hozzá. Munkajellegű tevékenységekben önként vállalnak feladatot, kevésbé igénylik a felnőtt segítségét. A csoport dinamikája a fiúk nagy száma miatt sok konfliktust vont maga után, aminek megoldásába, több esetben felnőttnek is be kellett avatkoznia. A többség viselkedésében fellelhetőek az önfegyelem és udvariasság jelei.   

Jól tájékozódnak a mikrokörnyezetükben, segítséggel a makró környezetükben is. Az utasításokat, feladatokat megértik és önállóan teljesítik. Figyelmük hosszabb ideig motivációval fenntartható. Bővült általános tájékozottságuk életkoruknak megfelelően. Fogalmi ismeretük tágabb, természeti és társadalmi környezetükre is kiterjed.  Észreveszik az ok-okozati összefüggéseket.   Reproduktív képzeletük megjelenik, produktív képzeletük egyéntől függően megjelenik.  Képesek események és a lényeg felidézésére.   Vizuális észlelésnél képesek differenciálni apró eltérés alapján. A gyerekek többsége tudja a számképeket a mennyiségekkel egyeztetni. Néhányan elmaradást mutatnak a matematikai tevékenységek során több-kevesebb-ugyanannyi.  Szerialitást formák alapján észlelik. Testrészeiket ismerik, megmutatják. Az relációkkal tisztában vannak, de a jobb és a bal oldal meghatározása még gyakorlásra szorul.

 Egyéni fejlettségüknek megfelelően szívesen beszélnek.  Egyszerű kérdésekre tudnak válaszolni, ismerik a környezetükhöz tartozó tárgyak és a környezetükben lévő élőlények nevét és megnevezik azokat.  

A gyerekek tartósan játszanak, de játéktevékenységükben megjelennek a telekommunikációs eszközök. Nagy jelentőséget tulajdonítanak a különböző karakter figuráknak, beépítik játékukba, megjelenik az öltözködésben, kedvenc plüss és egyéb játékeszköz formájában. Többen otthon jelentős időt töltenek a különböző számítógépes játékok, Xbox társaságában, ami jelentősen növeli a figyelemzavar és az agresszió mértékét. Ez által kevesebb a személyes cselekvő tapasztalat, ami elengedhetetlen a gyermekek harmonikus fejlődése szempontjából. 

 A sok fiú fizikai ereje, egymás közötti összemérése, a valós tapasztalás (ami nem virtuális) fájdalma, a konfliktusok kezelése - visszaszorítása, a balesetek elkerülése (főleg az udvaron) bizonyult a legnehezebbnek a tanév során. 

Konstrukciós játéknál bonyolultabb formákat alkotnak önállóan.   Képesek szerepvállalásra, társakkal együtt. Szabályjátékokat megértik és szívesen játszák. Társasjátékot önállóan is játszik a gyerekek egy kisebb része, jellemző, hogy a játékok szabályát csak siker esetén tartják. A csoport kisebb része, elsajátította a sakkozás alapjait, ami kedvelt stratégiai játéknak bizonyult. Bábjátékot figyelemmel kísérték, önállóan is sokat báboztak. Barkácsolásba szívesen bekapcsolódtak.

Összességében érdeklődő, színes egyéniségű, értelmes gyerekek jártak a csoportba.

A tanév során fontos szerepet kaptak (mint minden évben) a falu közössége által is megtekinthető rendezvényeink, fellépéseink, aminek főszereplői a nagycsoportosok voltak. A produktum mögött sok felkészülés, szervezés zajlott. Hagyományőrző óvoda révén a tanév elején szüreti mulatságot rendeztünk, majd egy hétre rá megtartottuk a Mihály napi kirakodó vásárt.  Márton napján novemberben lámpás felvonulást szerveztünk, decemberben szerepeltünk a falu karácsonyváró műsorán, majd óvodai szinten is bemutattuk Betlehemes játékunkat. Tavaszköszöntő műsorral az egész óvoda apraja-nagyja szerepelt a Sportcsarnokban, ami egy új kezdeményezés volt. Év végén pedig egy komplett évzáró-ballagás műsor keretében az óvoda udvarán jelentős számú közönség előtt zártuk az együtt töltött három évet.”
Részlet a pedagógiai asszisztens beszámolójából, készítette: Tóth Ivett
„Hatodik éve töltöm be a pedagógiai asszisztensi munkakört a Tengelici Mézeskalács Óvodában és Mini Bölcsődében. Munkaköröm egyik része, hogy a mindenkori kiscsoportban az óvodapedagógus irányítása alatt segítem a kicsik beilleszkedését az óvodai életbe. Ebben az évben ez a Katica csoport volt, ahol is Fodorné Andics Marianna óvónővel és Lénárt-Pámer Fanni végzős óvódapedagógus hallgatóval dolgoztam együtt, aki pedagógiai asszisztensként, majd a sikeres diplomaszerzés után óvónőként csatlakozott a Katica csoporthoz 2025. júliusában. A munkánkat még Várnainé Loboda Éva, Évi dadus néni segítette. A csoport létszáma folyamatosan változott, ki-és beköltözések miatt. Részt vettem a gyerekek reggeli fogadásában, a tízóraiztatásban, az óvodapedagógus kérése szerint a foglalkozásokon, segítettem a gyerekek öltöztetésében levegőztetés előtt és után, felügyeletet biztosítottam az udvari játék során és segítettem az ebédeltetésnél és az altatásnál is. Délután a külterületekre közlekedő buszon láttam el a gyerekek felügyeletét, segítettem a bejárós gyerekek szülei és az óvodapedagógusok közti kapcsolattartást. 
Az idei nevelési évben ismét nagy sikerrel rendeztük meg korábbi rendezvényeinket, amelyek lebonyolításában az óvodavezető kéréseinek megfelelően segédkeztem. Idén ismét jótékonysági bált szerveztünk, a támogatók megkeresésétől kezdve a dekoráció elkészítéséig mindenben segítettem. 2026. május 16-án tartottuk a rendezvényt, mely népszerű esemény volt településünk lakói körében is.

Az óvodapedagógusok kérésének megfelelően a másik két csoportban is szívesen segítettem, sétára kísértem a csoportokat, eseményeken fotóztam, videóztam, hangtechnikát kezeltem. Segítettem a többi csoport által szervezett műsorok lebonyolításában, többek között a karácsonyi műsorban, az évzáró és ballagási műsorokban. Szükség esetén a hiányzó kollégát helyettesítettem. Elvégeztem az óvodavezető által rám bízott adminisztrációs feladatokat. 

Munkaköröm szerint én látom el a bölcsőde kisgyermeknevelőjének helyettesítését, a szükséges végzettség birtokában, melynek során igyekeztem hozzá hasonlóan magas szinten elvégezni a szakmai munkát, naprakészen vezetni a bölcsődei dokumentációt. A kezdetektől igyekeztem megismerni a bölcsődés gyerekeket és jó kapcsolatot kialakítani a szüleikkel.

Munkámat igyekszem mindig a tőlem telhető legnagyobb türelemmel és odaadással, mosolygósan és vidáman végezni annak érdekében, hogy mind a kisgyermekek, mind a szülők szívesen látogassák intézményünket. Igyekszem mind a kollégáimnak, mind a szülőknek a segítségére lenni amiben szükséges. Munkám szeretetéből és szakmai karrierem fejlesztése céljából jelentkeztem óvodapedagógus képzésre, felvételt is nyertem a PTE KPVK-ra Szekszárdra, így szeptemberben megkezdem tanulmányaimat.”



	Kommunikáció

	Szempont: Hogyan történik az információátadás az intézményben?
	Elvárás: Az intézmény él az információátadás szóbeli, digitális és papíralapú eszközeivel, biztosítja a munkatársaknak a szükséges információkhoz és ismeretekhez való hozzáférést.

	Intézményünkben rendszeres, szervezett és hatékony az információáramlás és a kommunikáció, a munkatársak számára biztosított a munkájukhoz szükséges információkhoz és ismeretekhez való hozzáférés. 

Lehet: -szóbeli ( naponta, hetente, havonta)

· e.mail formájában

· messenger csoportban

·  értekezletek, megbeszélések formájában

Az általános óvodai kérdéseket, szakmai egyeztetéseket a nevelőtestületi értekezleten vitattuk meg. A dajkák is tájékoztatást kaptak az óvodát és ezen belül az őket érintő kérdésekről. Az értekezletek összehívása célszerűségi alapon történt, előre szervezetten vagy ad hoc formában. A munka értékelésével és elismerésével kapcsolatos információk szóban vagy írásban folyamatosan eljutnak a munkatársakhoz. Átfogó értékelések a félévi és tanév végi értekezleten hangzanak el, ahol is a pedagógiai folyamatok megvalósításának minőségéről szóban hallhat a nevelőtestület tájékoztatást.
Erősségünk: Együttműködésünk hatékonyságának alapfeltétele a jó kommunikációs kapcsolat.

Fejleszthető területek: A kiadott, illetve vállalt feladatok határidő előtti folyamatellenőrzése. 



	V. Az intézmény külső kapcsolatai

	Szempont: 
Hogyan kapnak tájékoztatást a partnerek az intézmény eredményeiről?
	Elvárás:
 Az intézmény vezetése a jogszabályban előírt módon eleget tesz tájékoztatási kötelezettségeinek, a helyben szokásos módon tájékoztatja külső partnereit.

 A partnerek tájékoztatását és véleményezési lehetőségeinek biztosítását folyamatosan felülvizsgálják, visszacsatolják és fejlesztik.  

	Család: Az óvoda legfontosabb partnere az a szülői közösség, akiknek gyermekeivel nap, mint nap együtt vagyunk. Tájékoztatásuk az óvodai csoportok életéről szóban, a faliújságon, az óvoda honlapján, facebook oldalán, a csoportonkénti zárt oldalon és levélben történik. Szülői értekezletet évente kétszer tartunk. Fogadó órán, nyílt napokon, közös rendezvényeken tájékozódhattak még a szülők gyermekükről és közösségünkről. Az áprilisi beiratkozást követően ovikostóló programot tartottunk leendő ovisainknak és szüleiknek.
Fenntartó: Az intézmény zavartalan működéséhez sok segítséget kaptunk, a személyi, tárgyi feltételek maradéktalan biztosításával, adatok szolgáltatásával.
Iskola: Az évnyitóra elkísértük az első osztályosokat. Az  iskolai nyílt napokon és az iskolakóstolón  részt  vettek nagycsoportosaink. A leendő első osztályos tanító tavasszal több alkalommal meglátogatta a nagycsoportosokat, megfigyelte tevékenységüket játékidőben és kötött foglalkozásokon is, részt vett az évzáró ünnepségen és ballagáson, a csoport óvónőivel való beszélgetés során pedig hasznos információkat gyűjtött a leendő első osztályos gyermekekről. Júniusban kis vendéglátással vártuk a bolondballagókat.
Szakmai szervezetek: Az Oktatási Hivatallal és a kaposvári Pedagógiai Oktatási Központtal tartjuk a kapcsolatot önértékelési, tanfelügyeleti, továbbképzési és minősítési feladataink végzése közben. Intézményünkben a Paksi Pedagógiai Szakszolgálat munkatársa végzett logopédiai fejlesztést. Külön szerződéssel az SNI-s gyermekeinket is fejlesztette. Külön megbízási szerződéssel látta el egy másik gyógypedagógus az SNI-s gyermekek fennmaradó óraszámát. Heti rendszereséggel gyógytestnevelő szakember tartott fejlesztő órákat az ortopédiai deformitással rendelkező vagy túlsúlyosság miatt veszélyeztetett gyermekeink részére.
Egészségügyi intézmények (védőnő, háziorvos): a védőnő rendszeresen ellátogatott a csoportjainkba, elvégezte a szükséges szűréseket, illetve információkkal láttuk el egymást a családok jobb megismerése érdekében. Szeptemberben az ortopédiai szűrés is megvalósult, ennek diagnózisa alapján kezdte meg munkáját a gyógytestnevelő szakember.
Közművelődési intézmények (könyvtár, Faluház): Decemberben a nagycsoportosok betlehemes műsora volt látható a faluházban. Szinte minden hónapban kaptunk meghívást a könyvtárba és a faluházba is, tematikus foglalkozásokra, könyvtármozira, játékos ismeretterjesztő foglalkozásokra és rendszeresen kölcsönöztünk ki érdekes könyveket. 
Gyermekvédelmi feladatokat ellátó intézmények: a Gyermekjóléti központ családsegítő munkatársával heti kapcsolatban voltunk, kölcsönösen tájékoztattuk egymást a szociálisan hátrányos helyzetű családokról, a hiányzások mértékéről, a szükséges intézkedésekről. A központ esetmenedzser munkatársa több esetben kért írásos jellemzést a nevelésbe és védelembe vett gyermekeinkről. A szociális segítő munkatárssal hetente megbeszéltük a problémás eseteket és hatékonyan segítette a szülőkkel való kapcsolattartást is. A Család -és gyermekjóléti szolgálat munkatársaival esetmegbeszélésen egyszer, esetkonferencián két alkalommal, szakmaközi megbeszélésen két alkalommal vettünk részt.
Hitoktatás: Óvodánkban helyet biztosítunk a vallásos nevelésnek. Ebben a nevelési évben, a szülői igények alapján, református és evangélikus hitoktatás volt, heti egy alkalommal, délutánonként. A foglalkozások szervezésében (hely, eszközök) együttműködtünk, a kapcsolatunk problémamentes.
Az óvoda egyéb kapcsolatai (múzeum, civil szervezetek, alapítványok, helyi vállalkozások) Ebben az évben két alkalommal tudtuk igénybe venni a szekszárdi Wosinszky Mór megyei múzeum utazó múzeumpedagógus szolgáltatását. Az általunk már jól ismert és kedvelt múzeumpedagógus papírszínházi előadással egybekötött játékos foglalkozást tartott. A Tegyünk Többet Tengelicért egyesület által szervezett Szüreti mulatságon, az Adventi gyertyagyújtáson és a gyereknapi rendezvényen részt vettünk óvodásainkkal. A Felnövekvő Nemzedékért Alapítványtól kapott összegből (adó 1 %) Mikulásra és karácsonyra vásároltunk ajándékot a gyerekeknek. A Fodor család és a Csákvári Családi Méhészet folyamatosan ellátott minket mézzel, amiből nem csak a kenyerünkre jutott, hanem sok-sok mézeskalácsot is készítettünk belőle. Májusban részt vettünk a falu május elsejei rendezvényén, majd május végén, az iskolásokkal együtt a májfa kitáncolásában. Számos olyan kirándulást tettünk Tengelicen, ahol valamelyik dolgozónk vagy óvodásunk szülei, vagy helyi lakos látott vendégül minket, simogathattunk, etethettünk házi állatokat, kipróbálhattunk mezőgazdasági gépeket.
Partneri elégedettségmérés
Partnereink véleményezési lehetősége szóban, a közös rendezvényeinken, programokon történik, illetve közvetlen partnereinknek (szülők, dolgozók, bölcsőde, iskola, fenntartó, könyvtár, faluház, Szakszolgálat) elégedettségmérő kérdőívet küldünk ki kétévente.

Összeségében elmondható, hogy partnereink ismerik intézményünk munkáját, a munkánkat meghatározó dokumentumainkat és elégedettek a szakmai színvonallal, a kapcsolattartással, a gyerekek neveltségi szintjével. A fenntartó önkormányzat a gyermekek neveltségi szintjét 5-ös skálán 3-asra értékelte. A mai óvodás gyermekek nevelése sok szempontból valóban nagyobb kihívást jelent, mint korábban. Más környezetben nőnek fel, más ingerek érik őket, és sok esetben más családi, társadalmi és életmódbeli hatások formálják őket. Az óvodapedagógusnak ehhez az új helyzethez kell alkalmazkodnia. A mai gyerekeket már egészen kicsi koruktól rendkívül sok inger éri. A televízió, telefon, tablet, internet, játékok és különböző digitális tartalmak gyorsan váltakozó ingereket biztosítanak. Emiatt sok gyermek számára nehezebb hosszabb ideig figyelni, türelmesen kivárni valamit, elmélyülten játszani, unatkozni, saját magának elfoglaltságot találni. Az óvodában viszont szükség van arra, hogy a gyermek figyeljen, alkalmazkodjon a közösséghez, kivárja a sorát, és huzamosabb ideig részt vegyen egy tevékenységben. Ez sok gyermek számára komoly kihívást jelent. Sok családban a szülők nagyon elfoglaltak, fáradtak, sokat dolgoznak. Emiatt előfordulhat, hogy kevesebb idő jut a beszélgetésre, a közös játékra, a mesélésre, a következetes szabályok kialakítására, a gyermek érzelmeinek meghallgatására és feldolgozására. Természetesen ez nem jelenti azt, hogy a mai szülők kevésbé szeretik a gyermekeiket. Inkább azt, hogy sokkal több terhet, elvárást és időhiányt élnek meg, ami a családi mindennapokra is hatással van. Az óvodában a gyermeknek meg kell tanulnia, hogy nem mindig ő dönt. Vannak közös szabályok, amelyek mindenkire vonatkoznak. A mai gyermekek között gyakrabban találkozunk azzal, hogy nehezen viselik a várakozást, a kudarcot, a nemet, a késleltetést, a frusztrációt, azt, ha nem az történik, amit ők szeretnének. Ha egy gyermek otthon nagyon kevés korláttal találkozik, vagy a felnőttek inkább engednek a konfliktus elkerülése érdekében, akkor az óvodai közösség szabályrendszeréhez való alkalmazkodás különösen nehézzé válhat. Egyre több gyermeknek okoz problémát, hogy megfelelően fejezze ki az érzéseit és szükségleteit. Ahelyett, hogy azt mondaná: „Mérges vagyok rád, mert elvetted a játékomat.” előfordulhat, hogy inkább meglöki, megüti vagy megharapja a társát. A konfliktusok békés rendezését, az egymásra figyelést, az együttműködést és az empátiát is tanulni kell. Ebben az óvodának ma talán még nagyobb szerepe van, mint korábban. Sok gyermek életében kevesebb a szabadban töltött idő, mozgás, szabad, spontán játék. Ennek következménye lehet, hogy egyes gyermekek mozgásfejlődése, testtudata, nagymozgása, finommotorikája vagy terhelhetősége eltérően alakul. Az óvodának ezért egyre több fejlesztő, kompenzáló szerepet is fel kell vállalnia. A gyermekek rendkívül érzékenyen reagálnak a környezetükben lévő feszültségekre. A családi konfliktusok, a bizonytalan élethelyzetek, a túlterhelt szülők, a sok változás vagy akár a gyermek számára nem megfelelő médiatartalmak is hatással lehetnek viselkedésükre. Az óvodában ez megjelenhet szorongásban, agresszív viselkedésben, fokozott figyelemigényben, visszahúzódásban, dühkitörésekben, szabályszegésben, nehéz elválásban. Sok esetben a „rossz viselkedés” mögött valójában bizonytalanság, feszültség vagy segítségkérés áll.
Régebben is komoly és sokrétű munka volt az óvodapedagógusé, ma azonban egy személyben kell lennie nevelőnek, fejlesztőnek, konfliktuskezelőnek, érzelmi támasznak, megfigyelőnek, a család partnerének, szükség esetén jelzőrendszeri szereplőnek, és emellett az adminisztrációs terhek is egyre nagyobbak. Mindezt úgy, hogy egy csoportban egyszerre van jelen a kiemelkedően tehetséges, az átlagosan fejlődő, a lemaradással küzdő, a magatartási nehézséggel rendelkező, a hátrányos helyzetű, a sajátos nevelési igényű gyermek is. Az egyéni különbségek kezelése egyre nagyobb pedagógiai felkészültséget és érzelmi energiát igényel.
A gyermek fejlődése akkor támogatható igazán eredményesen, ha a család és az óvoda partnerként működik együtt. Ez azonban nem mindig könnyű. Előfordulhat, hogy a szülő mást vár el az óvodától, nehezen fogadja el a gyermekével kapcsolatos problémát, az óvodapedagógus visszajelzését kritikának érzi, eltérő nevelési elveket képvisel az otthon és az intézmény, vagy éppen túl sok, egymásnak ellentmondó információt kap az internetről. Így az óvodapedagógusnak nemcsak a gyermekkel, hanem sok esetben a családdal való kommunikációban is rendkívül körültekintőnek kell lennie.

A helyi általános iskola szeretné, ha egyeztetnénk a DIFER mérés eredményeit. Erről egyeztetnünk kell, hogy pontosan mire gondolnak, mert mi évek óta átadjuk a kitöltött DIFER-füzeteket az elsős tanítónak, ha kéri. 
Intézményvezetőként a szervezeti klíma javítása is kiemelt feladatom. Ennek megvalósítására a következő alapelveket vettem figyelembe: 

· Minden munkakör egyformán fontos, csak más felelősségi szinttel jár 

· Az ember megelőzi a szerepet (pedagógus, dajka, nevelő, konyhai dolgozó) 

· Átláthatóság és őszinteség a vezetés részéről 

· Részvétel, nem kötelezés 

· Kis lépések – tartós változás
A szervezeti klíma fejlesztése érdekében egy anonim kérdőívet küldtem ki kollégáimnak, arra kérve őket, hogy őszinte válaszaikkal segítsék a közös munkánkat. 11 dolgozónak küldtem ki, 8-an küldték vissza. Ennek elemzésével ezért még várok, hátha megérkezik a maradék 3 is. Ha nem, természetesen az is egy jelzés. Az elemzést egy külön dokumentumban szeretném elkészíteni, amiben kitérek a legerősebb pozitív területekre, a problémás területekre, a munkatársak közötti kapcsolatokra, a nyitott kérdésekben megfogalmazott véleményekre. Ha szükséges, intézkedési tervet is készítek a vezetői feladatokról, a közösségi feladatokról, a munkatársak bevonásának lehetőségeiről. 
Erősségek: a falu nagyságából, a lakosság felénk irányuló szeretetéből adódóan, a gyakorlatban nagyon jól működik minden külső kapcsolatunk.
Fejleszthető terület: a partneri elégedettségmérő kérdőív kérdéseinek felülvizsgálata, a partneri kör esetleges kibővítése, a kérdésekre adott válaszok elemzése és feladatok meghatározása.


	VI. A pedagógiai működés feltételei

	A pedagógiai működés feltételei - Személyi feltételek

	Szempont: Hogyan felel meg a humánerőforrás az intézmény képzési struktúrájának, pedagógiai értékeinek, céljainak?
	Elvárás: Az intézmény rendszeresen felméri a szükségleteket, reális képpel rendelkezik a nevelő/tanító munka humánerőforrás szükségletéről.

A humánerőforrás szükségletben bekövetkező hiányt, a felmerült problémákat idejében jelzi a fenntartó számára.

	 A nevelő-oktató munkát az óvodában 5 óvodapedagógus, 3 dajka és 1 pedagógiai asszisztens, a bölcsődében 1 kisgyermeknevelő és 1 bölcsődei dajka végezte, a törvény által előírt végzettséggel. A 6. óvodapedagógus munkáját június 31-ig egy utolsó éves óvodapedagógus hallgató látta el, heti 14 órában óraadó pedagógus, és heti 26 órában pedagógiai asszisztens munkakörben. Sikeres államvizsgája után, júliustól már óvodapedagógusként dolgozik. Az állandó pedagógiai asszisztens lett a kisgyermeknevelő-helyettes is a mini bölcsődében. A tálalókonyhán egy fő közfoglalkoztatott dolgozik, teljes munkaidőben.
Köszönjük a fenntartó önkormányzat által biztosított közfoglalkoztatottak és a karbantartók munkáját! Az udvaron és a konyhában végzett munkavégzésüknek köszönhetően nagyobb intenzitással és hatékonyabban tudtak dajkáink részt vállalni a nevelő-oktató munkában.
A magas színvonalú szakmai munka, a pedagógiai programunk és a kollégák érdeklődésének megfelelően szerveztük az idei nevelési évben is a továbbképzéseket. Folyamatosan figyelemmel kísérem a képzési lehetőségeket, és lehetőség szerint támogatom és biztosítom a kollégáim bekapcsolódását azokba, hiszen a megszerzett ismeretek hozzájárulnak ahhoz, hogy naprakész pedagógiai ismeretekkel rendelkezzünk, szakmai munkánk megújuljon. Ebben a nevelési évben egy pedagógus vett részt 30 órás tartalmi megújító akkreditált továbbképzésen, Mesék az óvodában címmel. A képzés elvégzése után beszámolót tartott a nevelőtestületnek a továbbképzésen elhangzottakról.  A vezetői munkám hatékony elvégzéséhez több online konferencián vettem részt, teljesítményértékelés, pedagógus továbbképzés, oviKRÉTA, hiányzások, felvételi eljárások, Poszeidon digitális iktatás használata témakörökben, valamint 2024 óta további szakképzettség megszerzésére irányuló egyetemi BA képzésben veszek részt két szakon: tanulásban akadályozottak gyógypedagógusa és logopédus. A képzés befejezésének várható időpontja 2028. 
2025. január 1-én lépett hatályba a pedagógus-továbbképzés rendszeréről szóló 419/2024.(XII.23.) Kormányrendelet, ami jelentősen átformálta az eddigi rendszert, viszont a kormányváltásból kifolyólag, ebben a továbbképzési rendszerben is újabb változás várható. 
Erősségek: stabil, összetartó, szakmailag magas színvonalon dolgozó közösség.
Fejleszthető területek: hiányterületek pótlása továbbképzésekkel, illetve további szakképesítés szerzésével (gyógytestnevelő, gyógypedagógus, logopédus), új dolgozó beilleszkedésének elősegítése, szakmai támogatása.


	A pedagógiai működés feltételei – Tárgyi, infrastrukturális feltételek

	Szempont: Hogyan felel meg az infrastruktúra az intézmény nevelési/tanítási struktúrájának, pedagógiai értékeinek, céljainak?
	Elvárás: Az intézmény rendszeresen felméri a pedagógiai program megvalósításához szükséges infrastruktúra meglétét, jelzi a hiányokat a fenntartó felé. 



	Intézményünkben rendszeresen felmérjük a pedagógiai program megvalósításához szükséges infrastukturát, jelezzük a fenntartó felé, költségvetés tervezésekor figyelembe vesszük.

Intézményünk külső és belső környezetét igyekszünk szépen, esztétikusan tisztán tartani, barátságossá tenni. Nyáron az csoportszobákhoz tartozó fedett teraszok palatetőjének cseréjére és a korlátok festésére került sor. Intézményünk óvodai egységében a belső festésre is sor került: a csoportszobák, a tornaterem és az összes folyosó 150 cm magasságban lett lefestve mosható festékkel, ami a folyamatos tisztán tartását teszi lehetővé. 

Az óvodai tálalókonyhába új hűtőt vásároltunk.

Erősségek: intézményünk és környezete folyamatosan épül, szépül.

Fejleszthető területek: Udvari játszótéri elemek folyamatos karbantartása, szükség esetén cseréje, bővítése.


	A pedagógiai működés feltételei - Szervezeti feltételek



	Szempont:

Hogyan történik az intézményben a feladatmegosztás, felelősség- és hatáskörmegosztás?
	Elvárás:

A feladatmegosztás a szakértelem és az egyenletes terhelés alapján történik.

	A munkatársak kötelezettségei, felelősségei, ill. hatáskörük meghatározása az SZMSZ-ben egyértelműen megfogalmazódott, továbbá munkakörükhöz kötötten a munkaköri leírásokban kibővítetten határozom meg a munkatársak felelősségét, jogkörét és hatáskörét. Ez adja a munka értékelésének és ellenőrzésének alapját is. 
 Az új információk időben történő átadása, a belső tudásátadás egyik formájában, a havi rendszerességgel megtartott nevelőtestületi értekezleteken történik. Ez a szakmai fórum ad lehetőséget a döntések előkészítésére, a feladatok egyeztetésére. 

 A feladatmegosztás a szakértelem és az egyenlő terhelés alapján történik. Minden óvodapedagógusnak van vállalt plusz feladata: munkaközösség vezetők, gyermekvédelmi munka felelőse, vezetőhelyettes, honlap, fb-oldal kezelése. A mini bölcsőde kisgyermeknevelője a bölcsi szakmai vezetője is egyben. A pedagógiai asszisztens a kisgyermeknevelőt helyettesíti a mini bölcsődében. A dajkák „szakértelmét” is kihasználjuk, pl. dekoráció készítésre, IKT-eszközök kezelésére.
A közösségi összetartozás erősítése érdekében a nevelési év során több csapatépítő programot is szerveztünk. Közös beszélgetéssel egybekötött pizzázásra, a települési rendezvényen közös főzésre is sor került. Bár a programokon nem minden munkatárs vett részt, az alkalmakon jelen lévők pozitív visszajelzései és a jó hangulat megerősítettek abban, hogy ezeknek a közösségi élményeknek fontos szerepük van a kollégák közötti kapcsolatok erősítésében. A közösségi programok szervezését ugyanakkor nehezíti, hogy intézményünk egész évben folyamatosan működik, ezért még egy fél napra sem tudjuk valamennyi munkatárs egyidejű részvételével felfüggeszteni a munkát. Emiatt a hosszabb, kötetlenebb csapatépítő programok megszervezésére elsősorban hétvégén lenne lehetőség, amely azonban a kollégák szabadidejét érinti, és ezt érthető módon nem mindenki szeretné a munkahelyi közösség programjára fordítani, hiszen több alkalommal szervezünk óvodai programot is hétvégére. A jövőben ezért olyan alkalmak szervezésére törekszem, amelyek lehetőség szerint nem jelentenek jelentős többlet-terhet vagy szabadidő-áldozatot a munkatársak számára, mégis hozzájárulnak a közösségi kapcsolatok erősítéséhez és a családiasabb munkahelyi légkör kialakításához. A jövőben is szeretném folytatni és tovább bővíteni ezeket a programokat, lehetőséget teremtve a kötetlen együttlétre, a beszélgetésre és az intézményi közösség erősítésére. 

Erősségek: Szakmai munkánk attól színvonalas, hogy az intézményen belül működő Mozgás munkaközösség és Belső Ellenőrzési Csoportnak minden pedagógus a tagja, így minden, az éves munkatervben meghatározott feladatot és kitűzött célt együtt valósítunk meg.
Fejleszthető területek: Közös, lazító programok, kirándulások szervezése, csapatépítés és lazítás céljából.


	VII. Az intézménytípusra vonatkozó nevelési, nevelési-oktatási irányelvet megállapító jogszabályban meghatározott országos szakmai elvárásoknak és az intézményi céloknak való megfelelés

	Pedagógiai programunk koherens az Óvodai nevelés országos alapprogramban foglaltakkal, és azzal összhangban fogalmaztuk meg az intézmény sajátos nevelési-tanulási céljait, feladatait. A nevelési év során megvalósultak a Pedagógiai programban és az Óvodai Nevelés Országos Alapprogramjában foglalt célok, elvek és feladatok. A nyár során újra áttekintettük Pedagógiai Programunkat, SZMSZ-t, Házi rendet és megtettük a szükséges korrekciókat.

Minden nevelési év tervezésekor megtörténik az intézmény tevékenységeinek, terveinek ütemezése, ami az éves munkatervben rögzítésre is kerül. A tervekben jól követhetők a pedagógiai program kiemelt céljaira vonatkozó részcélok, feladatok, felelősök, a megvalósulást jelző eredménymutatók.
 Az intézményi dokumentumok nyilvánossága biztosított.
A gyermekek mindenekfelett álló érdekeinek tiszteletben tartásával a nyugodt és kiegyensúlyozott légkör biztosított volt.
Erősségek: jogszabályoknak megfelelő, kiemelkedő szakmai munka.


Mini Bölcsőde beszámolója 

Készítette: Vargáné Földi Tímea -kisgyermeknevelő, szakmai vezető
A csoport alakulása:

A Süni csoport 6 gyermekkel kezdte meg a nevelési évet, 3 új gyermek beszoktatása történt a nevelési év elején, decemberben pedig egy nevelt gyermek jogviszonya szűnt meg örökbefogadás indokkal. Így a csoport 5 főre csökkent. Ebből 1 SNI gyermek, melyek felvétele háziorvosi és védőnői javaslatra történt. A nemek aránya 3 lány és 2 fiú. A csoport korösszetétele vegyes, 17 hónapostól 34 hónapos korig. Januárban egy györkönyi kisfiú távozott, mivel óvodába iratták, így el kellett köszönnünk tőle. 2026 elején felvételre került 3 gyermek, 2 fiú és 1 lány, így március közepére újra 7 főre bővült a süni csoport. 
Családlátogatás, beszoktatás:

A bölcsődei beszoktatást családlátogatás előzte meg, melyre előzetesen a szülővel egyeztetett időpontban került sor. Célja, a gyermek családi környezetben való megismerése, napirendjének, szokásainak elsajátítása, illetve a szülő is megismerkedhet a gyermeke leendő kisgyermeknevelőjével, akire a későbbiekben a gyermekét bízza. Ezt követően kerül sor a szülővel történő fokozatos adaptációra, mely segíti a gyermek biztonságának kialakulását, a kisgyermeknevelőre irányuló bizalom megerősödését. Időtartama hozzávetőlegesen 10 napot vett igénybe. A beszoktatás folyamata most sem volt teljesen zökkenőmentes, de minden esetben törekedtünk, hogy a szülők és gyermekek legfőbb igényeit szem előtt tartsuk. A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. 

Kapcsolattartás:

A szülővel való kapcsolattartásra is nagy figyelmet fektettünk, érkezéskor és hazamenetelkor, illetve szülői értekezletek alkalmával évi 2 alkalommal szeptemberben és februárban, valamint szülőcsoportos beszélgetésre is lehetőséget teremtettünk 3 alkalommal az évben.

A szülőkkel, a családokkal való pozitív kapcsolattartásra törekszünk. Lehetőséget biztosítunk a szülővel történő fokozatos beszoktatásra. A kéthetes beszoktatási idő során igyekszünk megismertetni a szülőkkel a bölcsődei életet, a kisgyermeknevelői rendszert, hogy kialakuljon egy kölcsönös bizalom. Hiszen fontos, hogy a gyermekek jól érezzék magukat, a szülők pedig örömmel hozzák gyermekeiket a bölcsődébe.

Továbbá: szülőcsoportos beszélgetés, fogadó óra (szülők által fontosnak ítélt nevelési helyzetekről) hirdetőtábla, családi füzet, írásos tájékoztatás (pl. a gyermek fejlődéséről), zárt facebook csoport
Ünnepeink, rendezvényeink:

Számos óvodával közösen megrendezett eseményen volt lehetőségünk részt venni, szeptemberben a szüreti mulatsággal kezdődött, majd megtartottuk a Mihály napi vásárt, amire mi bölcsődések is nagy lelkesedéssel készültünk.

Szeptemberben Huber Péterné Erika óvónéni látogatott el hozzánk és egy bábelőadással örvendeztetett meg minket, melynek címe: A kóró és a kismadár. Októberben Rubányi Anita: A kiskakas gyémánt félkrajcárját adta elő nekünk papírszínház formájában. Novemberben a Katalinka bábelőadásán vettünk részt és még szintén ebben a hónapban a Furfangos bábparaván: Koszos kiscipő című előadást tekinthettük meg. December elején megkezdődött a Mikulás várás, így elsőként Kovács Gábor muzsikus karácsonyváró dallamait élvezhettük. December 5-én az óvónénik bábelőadására voltunk hivatalosak melynek címe: Mikulás ajándéka volt, valamint az iskolások (4. osztály) egy téli történetet adtak elő nekünk, mint minden évben. Idén is meglátogatott minket csoportunkban a Mikulás, mindenki névre szóló csomagot kapott, a Felnövekvő Nemzedékért Alapítvány támogatásával. December 13-án a középső csoportosok a pillangó csoport Luca napi műsorát tekintettük meg. Ezt követően az Adventi készülődés vette kezdetét. Fontosnak tartottuk a gyermekekkel feleleveníteni az ünnepek hangulatát, az ezekhez kötődő hagyományokat és szokásokat. (gyertyagyújtás, adventi koszorú, az adventi várakozás különböző énekekkel, mozgásos játékokkal, kézműveskedéssel, zenével). Ünnepnek megfelelő dekorációkat, díszeket készítettünk az esztétikai érzékek fejlesztése érdekében. Fenyőfát állítottunk a gyermekeknek, számunkra is élmény volt a karácsonyfa látványa, és az ajándékok kibontása. Az ünnepi hangulatot fokozta, hogy a maci csoportosok megörvendeztettek minket színvonalas műsorukkal. Februárban megrendezésre került a bölcsőde farsangi mulatsága, melyet a csoportban, zárt körben bonyolítottunk le. Mindenki szabadon választott jelmezben jelenhetett meg. A délelőtt tánccal, zenével és mókázással telt, melyben a gyerekek nagyon jól érezték magukat, önfeledt, vidám hangulatban telt a mulatság. Márciusban elűztük a telet, így az óvodás gyermekkel közösen kiszebábot égettünk. Március 23-án szakmai ellenőrzésünk volt, az ott feltárt észrevételeket, hiányosságokat folyamatosan orvosoljuk, pótoljuk. Áprilisban egy új kezdeményezésünk volt a szülők felé, a tavaszköszöntő mulatság, melyet szülők részvételével bonyolítottunk le, volt süti, szörp, tombola, zsákbamacska, kincses tasak. Sok-sok zene, a táncé volt a főszerep. A következő programunk a húsvéti nyuszi várás volt, melyet megelőzően közösen a gyerekekkel fészket készítettünk, majd következett a várva várt Nyuszi érkezése. Áprilisban nevelés nélküli munkanapi értekezletet tartottunk, mely két részből tevődött össze, egyik része a szakmai ellenőrzésről, másik része pedig a különleges bánásmódot igénylő gyermekek az ellátásban  volt a témája. Májusban megtartottunk az ovi-bölcsi 2 évente megrendezésre kerülő jótékonysági bálját. Nyár elején lehetőségünk nyílt a helyi tűzoltó egyesület szertárát  és tűzoltó autóját megtekintenünk.  A születésnapokat is említsem, egy évben egyszer minden kisgyermekre rákerül a sor, amikor csak őt ünnepeljük, ő a legfontosabb. Erre az alkalomra apró süteményt, rágcsálni valót, gyümölcsöt, innivalót hozhatnak a gyermekek szülei, mellyel megkínálhatja társait. Születésnapi énekkel (Boldog születésnapot, Ég a gyertya ég, Jöttem karikán), apró meglepetéssel kedveskedünk az ünnepeltnek. Programjainkon fénykép vagy videófelvétel is készült, melyet közzétettem a Tengelici Mini Bölcsi Süni csoport facebook csoportján ( zárt csoport ).
Napi tevékenységeink: 

Minden tevékenységformához rendelkezünk játékkészlettel, jellemzően konstruáló, szerepjátékhoz kapcsolódó, logikai készséget fejlesztő, alkotó, illetve mozgásfejlesztő játékokkal vagyunk felszerelve, melyek minősége megfelelő, kiváló. A különböző nemek közti különbségnek megfelelően van a játékkészlet kialakítva. A játékok biztonságos használatára, valamint a tisztán tartására különös gondot fordítunk. A gyermekek által készített „alkotások” kifüggesztésre kerültek az öltözőben, illetve a csoportszobában egyaránt. Igyekeztünk változatosan, a fantáziánkat kihasználva, a gyerekek kézügyességét minél többször felhasználva színesíteni csoportunkat, melyet később mindenki hazavihetett. Igen nagy figyelmet fordítottunk az anyanyelvi nevelésre, verselés, mondóka, mese (énmese, láncmese) alkalomhoz illő, évszaknak megfelelő énekekkel, dalokkal színesítettük mindennapjainkat, melyet alkalmanként gépi zenével, számos esetben hangszerekkel kísértünk. 

Nagymozgásos tevékenységeket a hét minden napján végeztünk, hisz a bölcsődés korosztálynak rendkívül nagy a mozgásigénye, ezért beillesztettük a napirendünkbe. Pl: mondókával kísért mozgásos kezdeményezés, forgó tölcsér, bujkáló alagút, érzékelő szőnyeg, bilibó használata, lufi, labda, illetve játszókendő, babzsák, hullahopp karika felhasználásával is, melyek mindenki számára közkedveltek voltak. Igyekeztem a játékkészletünket bővíteni saját készítésű fejlesztő játékokkal, melyek nagy örömömre felkeltették érdeklődésüket és önfeledten tudtunk velük közösen játszani. 
Pl: saját készítésű bábok egy adott meséhez, melyek filcből, papírból, dekorgumiból készültek, törekedtem a változatos anyagfelhasználásra. Idén beszerzésre került egy mágneses tábla, melyhez számos új mesét készítettem saját magam által megrajzolt és színezett formában, melyet a mágneses tábla segítségével prezentálhattam a gyermekek felé Pl: Répa mese, Én elmentet a vásárra, Török és a Tehenek, Iciri-piciri, A telhetetlen hernyócska…

Élményekkel teli volt az előző nevelési év.

Szakmai továbbképzés:

A személyes gondoskodást végző szakemberek továbbképzési kötelezettségéről a 9/2000. évi SzCsM rendeletben foglaltak a mérvadóak. Négy év alatt kell összegyűjteni a számukra meghatározott kreditpontokat. A továbbképzéseken a részvétel folyamatos, így a továbbképzési ciklus végére teljesíteni kell a továbbképzési lehetőséget. Ebben a nevelési évben nem vettem részt továbbképzésen, a jövőben viszont több figyelmet fogok erre fordítani.

Társintézményekkel való kapcsolat:

Területi védőnő: A településen dolgozó védőnő felajánlotta segítségét a bölcsödébe járó gyerekek bármilyen területen lévő fejlődésével kapcsolatban. Évi több alkalommal fejtetvesség vizsgálat történik.

Óvoda: Tájékoztatjuk egymást az óvodába készülő gyermekeket érintő ügyekben, az esetleges problémák megelőzése, megoldása érdekében.
 Bölcsődék: Tapasztalatok kölcsönös cseréje és információk átadása a bölcsődei munkáról.
Családsegítő- és gyermekjóléti szolgálat: A jelzőrendszer tagjaként jelzéssel élünk, az általunk észlelt problémákkal kapcsolatban. 

A csoport alakulása év végére:

A nevelési év végére 3 gyermek tölti be az óvodaköteles 3. életévét, így 2026 szeptemberében megkezdik az óvodát a maci csoportban. A 3 megüresedett helyre jelen állás szerint 3 kislányt szoktatunk be, melyet minden esetben családlátogatás előz meg. A többi kisgyermek maradhat még életkora szerint a következő nevelési év végéig, azaz 2027. augusztus 31-ig. Előre láthatóan 1 kisfiúnak költözés miatt megszűnik a jogviszonya, ez még bizonytalan. Jelen állás szerint vannak várólistán szereplő gyermekek is.

Összegzés:

Feladatunk volt elérni, hogy a bölcsődéskor végére a gyerekeink sok területen önállók legyenek, kis segítséggel egyedül étkezzenek, öltözködjenek, tisztálkodjanak, a bölcsődében kialakított szokásokat, szabályokat tovább vigyék. A napirend kialakításánál figyelembe vettük a kisgyermekek fejlettségét, egyéni szükségletét, az évszakokat és a kisgyermekek életkorát, a csoport létszámát. Az SNI gyermek részére korai fejlesztésre való iránymutatás készült, melyet igyekeztem heti rendszerességgel a tevékenységeinkbe beilleszteni. Példamutatással, kéréssel, dicsérettel törekedtünk a gyermekek helyes szokásainak kialakítására. A gondozási tevékenységek nyugodt, kellemes környezetben, a gyermekek együttműködésével, önálló próbálkozásainak figyelembevételével történtek. A többi gyermekkel való együttlét örömforrás a kisgyermek számára, a társak viselkedése mintát nyújtott, segítve a szociális képességek fejlődését. A játék feltételeinek biztosításával és nevelői magatartásunkkal támogattuk az elmélyült, nyugodt játéktevékenységet, a kreativitást. Fontos volt, hogy a kisgyermekek viselkedését figyelemmel kísérjük, érzelmi biztonságukat növeljük, az életkori sajátosságoknak megfelelően az átmeneti helyzeteket elfogadjuk. A kisgyermekek felé a bölcsődei kereteket szeretetteljesen közvetítettük. A szülőket napi rendszereséggel tájékoztattuk a gyermekek viselkedéséről és a személyes beszélgetés során szükség szerint tanácsot adtunk. Törekedtünk az együttélés szabályainak elfogadtatására, a mások iránti nyitottság megőrzésére. A gyerekek mozgásfejlesztésére kiemelt figyelmet fordítottunk. A mindennapi gondozási feladatok egymás utáni történésével, igyekeztünk rendszert vinni a kisgyermekek életébe, ezáltal egyfajta nyugalmat és biztonságot teremtettünk meg nekik. A bölcsődei gondozás- nevelés feladata a gyermeki személyiség egészének fejlesztése, ahol megteremtünk egy biztonságos környeztet, lehetőséget adunk kísérletezésre, felfedezésre, új tapasztalatok gyűjtésére és örömteli játékra. Ezt a feladatot minden dolgozó magáénak érezte a gondozási évben és érezni fogja a jövőben is. Fontosnak tartjuk, hogy a kisgyermeknevelő feltétel nélküli elfogadással fordul a gyermek felé, hiszen a bölcsőde az első intézmény a gyermek életében és itt szakad el először a családjától. A szülői bizalom, a kisgyermeknevelő és a gyermek közti szeretetteljes kapcsolat megalapozza a gyermek későbbi felnőtt életét. Csak a kiegyensúlyozott gyermek válik boldog felnőtté. Kiemelten fontosnak tartjuk, hogy a bölcsődébe járó gyermekek élményekkel gazdagodva, szeretetteli légkörben éljék a mindennapjaikat, a szülők pedig biztonságban és jó hangulatú légkörben tudhassák gyermekeiket. 

Összefoglaló

A 2025/2026-os nevelési év során intézményünk valamennyi munkatársa továbbra is a közösen meghatározott értékek, célkitűzések és szakmai alapelvek mentén végezte nevelő-gondozó munkáját. Kiemelt törekvésünk volt, hogy az óvodapedagógiai elvek a három óvodai csoportban egységesen, következetesen és ugyanakkor a gyermekek egyéni szükségleteihez igazodva jelenjenek meg a mindennapi gyakorlatban. A mini bölcsődében szintén arra törekedtünk, hogy a kisgyermekek számára biztonságos, szeretetteljes, elfogadó és életkoruknak megfelelően támogató környezetet biztosítsunk.

A nevelőtestület által korábban közösen megfogalmazott célokat és feladatokat – amelyek az intézményi munkatervben is rögzítésre kerültek – összességében sikerült megvalósítanunk. A nevelési év során ugyanakkor több alkalommal szükségessé vált eredeti terveink felülvizsgálata, módosítása és újragondolása. Ennek hátterében elsősorban a folyamatosan változó jogszabályi és szakmai környezet, valamint az ezekből következő új intézményi feladatok álltak. Fontosnak tartottuk, hogy a változásokat ne csupán kötelezően teljesítendő feladatként kezeljük, hanem azokhoz rugalmasan alkalmazkodva keressük azokat a lehetőségeket, amelyekkel szakmai munkánk tovább fejleszthető.

A szakmai munka színvonalának megőrzését és folyamatos fejlesztését az idei nevelési évben is kiemelt feladatunknak tekintettük. Arra törekedtünk, hogy az új elvárások, adminisztratív kötelezettségek és egyéb kihívások mellett se sérüljön a pedagógiai munka legfontosabb alapelve: a gyermek mindenek felett álló érdeke. A mindennapok során fontosnak tartottuk a gyermekek egyéni fejlődési ütemének, szükségleteinek és személyiségének tiszteletben tartását, valamint azt, hogy minden gyermek megtalálja helyét és örömét az óvodai közösségben. A játék elsődlegességére építve számos olyan tevékenységet, programot és közösségi élményt biztosítottunk számukra, amelyek támogatták értelmi, érzelmi, szociális és mozgásos fejlődésüket.

Örömmel tapasztaltuk, hogy a gyermekek jól érezték magukat intézményünkben, biztonságban mozogtak a mindennapi helyzetekben, szívesen kapcsolódtak társaikhoz és a felnőttekhez, valamint örömmel vettek részt a különböző közösségi és egyéni tevékenységekben.
Büszkék vagyunk arra, hogy intézményünk évről évre aktívan bekapcsolódik különböző országos és szakmai kezdeményezésekbe, programokba és pályázatokba. Ezek a lehetőségek nemcsak szakmai szempontból jelentenek értéket, hanem a gyermekek számára is új élményeket, közös tapasztalatokat és emlékezetes pillanatokat biztosítanak.
A jelen beszámolóban megfogalmazott eredményekre, tapasztalatokra és fejlesztendő területekre építve készítjük elő a következő nevelési év munkatervét. Fontos számunkra, hogy az intézmény szakmai fejlődése tudatosan, az előző év tapasztalataira építve valósuljon meg, és a kitűzött célok valóban segítsék a gyermekek, a családok és a munkatársak igényeinek megfelelő intézményi működést.

Továbbra is törekedni kívánunk arra, hogy megfeleljünk a velünk kapcsolatban álló partnerek – elsősorban a gyermekek, a szülők, a fenntartó és a munkatársak – jogos és reális elvárásainak. Fontos feladatunknak tartjuk az intézmény jó hírnevének megőrzését és további erősítését. Ennek egyik legfontosabb alapja a szakmailag felkészült, elkötelezett nevelőtestület, valamint a pedagógiai munkát lelkiismeretesen és felelősségteljesen segítő munkatársi közösség.

A következő nevelési év egyik legnagyobb kihívása várhatóan továbbra is az oviKRÉTA rendszer használata lesz, valamint a folyamatosan változó jogszabályi környezetnek való megfelelés.  Ez jelentős többletadminisztrációt és időráfordítást igényel az intézmény dolgozóitól. Különösen fontos ezért, hogy a megnövekedett adminisztratív terhek mellett megőrizzük a pedagógiai munka valódi tartalmát, a gyermekekkel töltött minőségi időt, valamint a kollégák szakmai és lelki egyensúlyát.

Ezért a következő nevelési évnek is egyik kiemelt vezetői célja a szervezeti klíma javítása, erősítése és hosszú távú fenntartása. Szeretném, ha intézményünk továbbra is olyan munkahely lenne, ahol a kollégák érzik egymás támogatását, számíthatnak egymásra, és ahol a szakmai teljesítmény mellett az emberi értékek, a megbecsülés és a mentális jóllét is megfelelő figyelmet kap.

Végezetül szeretném megköszönni valamennyi munkatársamnak az egész éves, kitartó és lelkiismeretes munkáját. Köszönöm a mindennapi helytállást, a gyermekek iránt tanúsított türelmet és szeretetet, a kreatív ötleteket, a színvonalas szakmai munkát, valamint azokat a szóban és írásban megfogalmazott gondolatokat, észrevételeket és javaslatokat is, amelyek intézményünk további fejlődését szolgálják.

Köszönöm mindazoknak a kollégáknak a munkáját, akik a mindennapokban sokszor csendben, a háttérben végzik feladataikat, mégis nélkülözhetetlen részesei annak, hogy óvodánk és mini bölcsődénk megfelelően, gyermekközpontúan és szeretetteljes légkörben működhessen.

Büszke vagyok arra, hogy egy olyan közösség tagjai vagyunk, amely a változó körülmények között is képes összefogni, alkalmazkodni, új megoldásokat keresni és a nehézségek mellett is a gyermekek érdekeit szem előtt tartani.

Tengelic, 2026. augusztus 19.                                                         Székely Aranka

                                                                                                             főigazgató
Záradék
Az éves beszámolót a nevelőtestület 2026. augusztus 24-én elfogadta és egyetért vele.

                                                                                 ……………………………………
Tengelic, 2026. augusztus 24.                                        nevelőtestület képviselője                                        
A beszámolóval a szülői közösség egyetért, jóváhagyta.

                                                                                       ……………………………….

Tengelic, 2026. augusztus 24.                                                SZMK képviselője
A beszámolót Tengelic Község Önkormányzatának képviselő-testülete megismerte és egyetért vele.

                                                                                      ……………………………………..

Tengelic, 2026. …………….                                                 Gáncs István polgármester                                                      

